Brie (rannvro) - Wikipedia\nBrie (kartenn eus 1659)\nBrie zo ur rannvro vihan eus Bro-C'hall, brudet abalamour d'ar c'heuz anvet heñvel.\nEn em astenn a ra etre ar stêrioù Saena ha Marne, war ur gorread 5 000 km². N'eo ket gwall uhel : etre 100 ha 150 metr er gornaoueg hag etre 150 ha 200 metr er reter. Douret eo gant ar Grand Morin hag ar Petit Morin a zo adstêrioù d'ar Marne.\nGwechall e oa rannet e teir lodenn : er gornaoueg, ar Brie française, a zo bremañ e departamant Seine-et-Marne ; er reter, ar Brie champenoise, a zo bremañ ul lodenn eus departamant Marne ; hag en hanternoz, ar Brie pouilleuse, a zo e kreisteiz departamant Aisne.\nBriards a reer eus an annezidi.\nAdtapet diwar « https://br.wikipedia.org/w/index.php?title=Brie_(rannvro)&oldid=1961314 »


Pajenn:Morvan - Kenteliou hag istoriou a skuer vad evit ar Vretoned, 1889.djvu/196 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/196\nvans nemet evit daou pe dri dervez. Mad, mont a rejont gouscoude var ar vag paour-ze. ep nadozen-vor, ep gouel, ep stur ; roueou epken o doa evit ren ho bag. An distera sourrat avel, an distera tars a elle ho strinca e gouelet ar mor. Dont a reas avel gre, hag e velent dirazho listri bras broustet, divergnet, bruzunet, hag hi a chome ato var gorre. Credi a ellit an dud keiz a bede calounec Santez Anna. Tremen a rejont daou, tri, pevar dervez, ha ne velent emet ar mor oc’h eonenna. N’o doa mui tam bevans, hag ez eant da vervel gant an naoun. Gouscoude pa na voant ket eat d’ar guelet, ec’h esperent ne vijent ket dilezet gant patronez Breiz-Izel. D’ar pempet dervez, pa gomanse an naoun da gregi enho, e veljont an douar. Edont tost da enez Majork ha da bors-mor Palma. Tud ar gær-ze a deuas a vanden d’ho guelet o touara gant eun hevelep bag, hag oll e velent sclaer n’ho doa gallet chom var an dour gant eur vag evelse, nemet dre eur burzud. Hag evit n’en divije den ebet douet var gementse, ar vagic paour, kerkent ha ma voant eat anezhi, a ieas dioc’htu d’ar gouelet.\nTadou an drugarez eo a zigemeras an dud keiz-ma en ho zi, hag ho lakeas ep dale e stad da vont da drugarecat ho madoberourez. Goudeze e lekejont tenna eus ar mor ar vagig burzudus pehini ne eljont da gaout nemet a damou ; hag e lakejont an tamou-ze en ho ilis evel eun testeni eus a c’hallout hag a vadelez Santez Anna.\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/196&oldid=162070 »\nKemmoù diwezhañ degaset d'ar bajenn-mañ d'an 12 Mae 2020, da 18:34.


Kannig & doareioù\nKartenn al lec'hiad\nMonet e darempred genin\nOberoù & embannadennoù\nRaktresoù & c'hoantoù\nLakait hoc'h anv c'hoazh evit ar stummadur àr ar jubenniñ !\n11 a viz Mae 2016 : ur rummad kentelioù àr an troiñ teknikel pe « bragmatek » a gannigin ar ble-mañ c'hoazh er staj KEAV, e Kastellin. Sellit doc'h palioù, danvez ha programm ar sizhuniad amañ.\n21 a viz Meurzh 2016 : pedet on bet da roiñ ur bredegenn en Ardeven (Mor-Bihan) get AFC du Pays Vénète. Er sal Bocage, da 6 e d'enderw-noz, ha komz a rin enni a liested rannyezhoù ar brezhoneg, hag a zo àr un dro ur skoilh da dud zo adperc'henniñ ar brezhoneg ha mammenn ur binvigezh bras. Ac'hann an titl « Deskiñ ar brezhoneg : puzzle pe klask trezol ? ». Amañ ema ar follenn vrudiñ savet d'ar gevredigezh.\n9 a viz Meurzh 2016 : prest eo programm an devezh-studi aozet da dTi Douar Alre ha Kerlenn Sten Kidna d'an 19 a viz Meurzh 2016, àr dem ar liwoù. Gellet a rit er pellgargiñ amañ. Diwallit : chañjet eo bet ar lec'h.\n24 a viz C'hwevrer 2016 : paseet mat e oa bet devezh-studi KEAV e Amzer Nevez (Plañvour). Ennoñ em boa kanniget ur renabl a « deskadoù yezh », da lâret eo geriadurioù ha yezhadurioù. C'hwi a c'hello er lenn iwe é klikiñ amañ.\n26 a viz Genver 2016 : setu bruderezh KEAV evit o devezh-studi er greizenn Amzer Nevez (Plañvour). Pellgargit ar PDF amañ.\n4 a viz Genver 2016 : blead mat deoc'h ! Ra vo leun a livoù, a levenez ha, perak pas, a yezhoù hag a sevenadurioù !\n7 a viz an Azvent 2015 : setu ur galv nevez da breg a-berzh Ti Douar Alre ha Kerlenn Sten Kidna evit an devezh-studi ag an 19 a viz Meurzh 2016 àr dem ar livoù. Razh an titouroù a gaver e lec'hiadoù an div gevredigezh-se.\n21 a viz Evenig 2015 : achu eo ar staj KEAV, start en deus labouret ar strollad « troiñ » ha talvoudus eo bet kavet ar labour gete. Lennit ar pezh a oa bet graet amañ.\n21 a viz Evenig 2015 : hirivaet eo bet fichennoù an aozadurioù 'mea labouret gete en-dro ar ble-mañ c'hoazh, ISFEC, Ofis publik ar brezhoneg ha Skol an Emsav en o mesk. Sellit doc'h ar bajenn Daveoù.\n4 a viz Evenig 2015 : me a graet ma fredegenn gentañ e katalaneg, e-kerzh un devezh-studi aozet e Barcelona ha danvez zo d'em soñjal àr ar mem danvez evit Breizh, da lâret eo penaos desachiñ an dud hag ar bolitikerion da vout kelaouet àr an troiñ, an deskiñ yezhoù, ar liesyezhegezh… Unan ag ar fesonioù d'ober a vehe ma vehe pedet ar skianterion ampart àr an tachennoù-se da gomz d'ar bolitikerion, d'ar skolaerion, d'ar c'hevredigezhioù ha razh. Soñjit 'ta er sort kendivizoù, aozit gi, e stumm taolioù-krenn ma anavit meur a skiantour da bediñ, komzit ag ar soñj-se en-dro deoc'h, en an aozadurioù a gemerit perzh enne…\nGwelet an dielloù\nAfer 'peus a ouiet muioc'h a-ziàr an anv Tro ha Distro ?\nDanvez nevez e-skoaz peurrest ar lec'hiad, peotramant troetoc'h d'ar brezhoneg, a ginnigan deoc'h amañ, kar troiñ a c'hell bout roiñ an danvez a faot d'ar lennerion, ha n'eo ket forset-mat an destenn orin mard int kap d'he lenn àr-eeun. Se zo kaoz e kavoc'h ur bajenn a-ziàr ar pezh 'm eus c'hoant d'ober e brezhoneg e-lec'h ar bajenn « Expérience ». Ar bajenn « Daveoù » a renablo an troidigezhioù e brezhoneg am eus graet hepken. Ma faot deoc'h gouiet hiroc'h àr labourioù arall, kit da lenn ar bajenn e galleg... pe e yezhoù arall, hrevez ho plijadur !\nLizherennoù na gomprenit ket pe gerioù a seblant bout gwenedeg anezhe ? Kasit biz ho logodenn àrnezhe... ken aes ha tra !\nCopyright 04/2004 Tro ha Distro


Kanaouenno en yez Treger/Eur gir arok - Wikimammenn\nKanaouenno en yez Treger/Eur gir arok\n< Kanaouenno en yez Treger\nMoulerez Sant-Gwilherm, 1909 (p. i-ii)\nEur gir arok Breiz-Izel ►\nEUR GIR AROK\nAr c’hanaouenno a lenfer el levrig-man a zo bet, an darn vuian anê, moulet en Kroaz ar Vretoned. O dastumet em eus, ha advoulet int bet ewit ober plijadur d’am mignoned o deus goulennet ze diganin, mes dreist-oll ewit gallout lakât etre daouarn ma chenvroïz eur levrig skrivet en yez Treger, herve an doare skrivan divizet a newe zo, ha sikour nep hen lenno da garout muioc’h Doue, da ’n em stagan ouz e vro goant, ha da danva gwelloc’h al levenez a gaver o len pe o kanan sonio ha gwerzio skrivet en hon yez dispar.\nAl loden vrasan eus ar c’hanaouenno-man a zo bet ’gret e-pad ma adsaven eus daou var-klenved. Nep n’ an eus ket ankouaet skrido ken koant an Tremener, marvet re abred, siouaz ! a gavo kalz a henveledigez etre hon sonio. Eveltan em eus klasket dalc’hmad frealzi ar c’halono glac’haret, kuzuilhan ar yaouankiz, ha kanan kaerder ma bro Breiz-Izel !\nAl-levrig man nê ket gret ewit bean lennet en iliz, daoust ma zo ennan meur a gantik hag a beden, mes en korn an oaled, goude koan, arôk ar pedenno.\nGret eo c’hoaz ewit bean kanet dre ar parkeier, e-pad an hanv, ewit sikour ar re a dremen o bue war ar maez da vean muioc’h laouen, ha da didui o amzer, nan gant kanio dizoue ha fall evel ma klewer re, siouaz, en amzer a ren, mes gant sonio ha nan hallont blonsa kalon ebet.\nKê ’ta, levrig bihan, dre bewar c’horn ar vro lec’h ma chom ar Brezhoneg !\nRa gavi lojeiz ha karante e pep ti, dreist-oll dindan an toenno-plouz, ha ra zeui da hadan en kalon hag en spered ma chenvroïz levenez, furnez, frealzidigez ha karante :\nKarante ewit Breiz\nHa karante ewit he yez.\nGwengamp, an 4 a viz Kerdu 1908\nAdtapet diwar « https://br.wikisource.org/w/index.php?title=Kanaouenno_en_yez_Treger/Eur_gir_arok&oldid=163465 »\nKemmoù diwezhañ degaset d'ar bajenn-mañ d'an 26 Gou 2020, da 10:05.


Ar brezel diwezhañ e Bro Gerne – Page 2 – Radio Kerne\nBloavezh 1940. Okupet eo ar vro. Met un nebeut re a zo graet o soñj ganto da zalc’hen penn ouzh an Almañted dija. Ganet eo ar Rezistañs. A-bep-seurt tud a veze kavet e-barzh ha lod deuzouto ne oant ket tout tud mat zoken …\nKlevet ‘vo Yvonne Derrien (Terrug), Reun ar Bidon (Gwengat), Marie Quéau (Ploneve), Ronan Hénaff (Lokorn), Jeanne (Enez-Sun), Jos Merrien (Gouezeg) ha Roger Plant (Brenniliz).\nAr brezel diwezhañ e Bro-Gerne #2 Arruet eo ar “Boched”\nMiz-Mae 1940. An Añglichen o deus ambarket en-dro e Dunkerque. Okupet eo ar Broioù-Izel. An arme belj a zo bet oc’h en em rentañ d’ar Wehrmacht. Paul Reynaud en deus lakaet en e soñj dalc’hen penn d’an Almañted e Breizh …\nMet d’an 22 a viz Even ‘oa bet sinet an armistis e koad Compiègne a-benn ar fin. Ha d’an 19 a viz-Eost ‘oa arruet ar “Boched” e Kemper hag e Brest. Okupet ‘ oa Breizh neuze.\nJean Kermanac’h (Banaleg) ha Marie-Louise Kermanac’h (Tregon) a gonto deomp deus an devezh pa oa en em gavet an Almañted er vro. Yvonne Derrien (Terrug) a oa bet he zad prizonnier en Almagn e-pad pemp bloaz hag hini Madalen Direur (Boneur) a oa bet o labourat asambles gant un ofiser alman kaset da Vrest a-raok ar brezel.\nKlevet ‘vo tud all ivez : Jos Merrien (Gouezeg), Anna Ely (Argol), Marie Quéau (Ploneve), Ronan Hénaff (Lokorn), Yann ar Moulin (Pleiben) ha Françoise Riou (Terrug).\nAr brezel diwezhañ e Bro-Gerne #1 Penn-kentañ ar brezel\n1933. Adolf Hitler hag an Nazied a zo en em gavet e penn ar gouarnamant e Berlin. Ganet eo an Trede Reich. C’hwec’h vloaz warlerc’h, d’ar c’hentañ a viz Gwengolo 1940, ‘ya ar Wehrmacht d’ar Pologn. Ar Frañsizien hag an Anglichen a zeklar ar brezel d’an Almañted. Komañset eo ar brezel.\nDenise Lefranc (Kemperle) a gonto deomp deus penn-kentañ ar brezel. Yves (Mellag) a oa bet oc’h en em gannañ en Ardennes gant e rejimant. Jos Taro (Loktudi) a gonto deomp istor e vreur a zo bet e Dunkerque.


Manif ‘vit an deskadurezh e brezhoneg - Bretagne Info\nManif ‘vit an deskadurezh e brezhoneg\nAbaoe 10 vloaz ne ra lusk kreskiñ ar skolioù divyezhek nemet gorrekaat. Ur c’hantved a vo ezhomm a-benn tapout e-tro 10 % eus ar skolidi en un hentad divyezhek d’an tizh kresk a zo hiziv-an-deiz, hervez Ofis Publik ar Brezhoneg.\nE miz Even 2015 e oa bet sinet un emglev etre rannvro Elzas, he zepartamantoù hag ar Stad diwar-benn kelenn an elzaseg/alamaneg. Sklaer eo ar pal da dizhout a-benn 2030 : 50 % a vugale divyezhek er skolioù-mamm ha teir eurvezh kelenn dre ret er c’hentañ derez evit ar re all, evel e Korsika. Daoust ha krediñ a rimp-ni Bretoned ha Bretonezed goulenn kemend-all ?\nDeoc’h da c’houzout e oa deuet ar c’hentañ ministr Jean-Marc Ayrault da Vreizh e miz Kerzu 2013 evit sinañ an « Emglev evit dazont Breizh ». D’ar c’houlz-se e oa bet prometet ivez un emglev arbennik evit diorren ar c’helenn divyezhek. E miz Here 2015 e oa bet sinet ar c’hozh emglev-se (a-benn ar fin). Reuzeudik ha treut-mat eo an disoc’h. N’eo ket zoken penn kentañ komañsamant ur politikerezh yezh. Ha gwashoc’h zo, er stumm orin e kaved lakaet da lezenn ur skoilh bras implijet bemdez gant an enseller evit talañ ouzh digoradur ar c’hlasoù nevez : ar redi da gaout 15 bugel ouzhpenn 3 bloaz (n’eus ket eus se nag en Euskadi, nag e Korsika, nag en Elzas). Abalamour d’an tamm charre graet gant stourmerien ar brezhoneg eo bet tennet an elfenn-se. Met n’eus ket peadra da lampat gant al levenez…\nStourmomp Asambles ‘vit ar Brezhoneg\nAn holl draoù-se zo kaoz e rankomp labourat da sevel ur c’houlzad-stourm evit mad an deskadurezh vrezhonek e Breizh. Kemer a rimp ar pezh a zo dleet deomp evit sevel un dazont d’hor yezh, ha da gregiñ ganti e pledimp gant an deskadurezh hag e c’hounezimp ar pezh a zo e-barzh al listennad a gavoc’h da heul an destenn-mañ.\nM’emaoc’h o labourat en ur skol-vamm, ur skol kentañ derez, ur skolaj pe ul lise ma ‘z eus brezhoneg (e Diwan, er publik pe en deskadurezh katolik) oc’h broudet da gemer perzh er bodad evit an deskadurezh. Hollvrezhonek e vo mont-en-dro ar bodad, dizalc’h diouzh ar strolladoù politikel, ha diazezet war emrenerezh e izili e pep lec’h er vro. Kement ha reiñ lañs d’hor c’houlzad ha kinnig anezhañ d’an holl dud e kinnigomp deoc’h en em vodañ d’ar Sadorn 21 a viz Du e Roazhon (3e g.m. straed Martenot). Manifestiñ etre ar c’huzul-rannvro hag ar rektordi a vo graet hag e skeud-se, un taol-kaer bennak evit diskouez d’an « divizerien » eo ni a zivizo a-benn ar fin.\nFaot a ra deomp e vefe diskaret an emglev sinet e miz Here 2015 ha savet unan all ma vo kavet an holl draoù da heul* :\nEmbann sklaer e c’hallo ur c’hlas nevez bezañ digoret hep tamm bevenn ebet evit a-sell an niver a vugale enskrivet, krouiñ bep a bost leun-amzer evit ar c’helc’hiadoù (skol-vamm, kelc’hiad 2 ha 3) er skolioù kêr, hag evit kement post pe klas nevez krouet, lakaat ur post da badout 3 bloaz da vihanañ ;\nSikour kalz muioc’h an deskadurezh dre soubidigezh kinniget gant ar gevredigezh Diwan (reiñ arc’hant evit ar stummañ (Kelenn) hag evit degemer ar skolidi a chom da gousket war al lec’h, krouiñ ur statut evit gwareziñ ar labourerien nann-gelennerien, arc’hantaouiñ al labourioù reneveziñ, lakaat savadurioù publik e-kerz Diwan) ;\nReiñ kefridi da Ofis Publik ar Brezhoneg da sevel a-benn 2017 ur steuñv diorren ar c’helenn divyezhek ha brezhonek war meur a vloaz, evel m’eo bet graet gant Ofis publik an euskareg ;\nDiorren al lec’hioù stummañ ar gelennerien divyezhek da zont ha krouiñ ur pol stummañ e-barzh pep skol-veur, ober ma ‘z afe ar postoù divyezhek d’ober 20 % eus postoù ar genstrivadeg da vihanañ adalek 2016, ha 40 % e dibenn an emglev, da lavaret eo e 2020 ;\nKrouiñ ur modul tañva eus yezhoù ha sevenadurioù Breizh e-korf an ESPEoù (Écoles Supérieures du Professorat et de l’Éducation) hag er skolioù-meur karget eus stummadur kentañ ar gelennerien hag ar skolaerien, ha kinnig anezhañ d’an holl gelennerien unyezhek da zont ;\nKaout ur politikerezh stummañ ar gelennerien unyezhek (ehanoù stummañ).\nLedanaat an tañva eus ar brezhoneg a-hed ar c’hentañ derez o kinnig anezhañ e-barzh pep skol, ha tizhout, a-benn 2021, 3 eurvezh a vrezhoneg bep sizhun, evel ar c’horseg e Korsika ;\nKrouiñ ur vagouri hag ur greizenn dudi vrezhonek dre ganton (da vihanañ) ha stummañ brezhonegerien glok ha barrek war ar vicher ;\nDiorren ur servij nevez evit plediñ gant an teknologiezhioù nevez e-korf Ofis Publik ar Brezhoneg ;\nBrasaat ar sammad arc’hant roet bep bloaz evit sikour ar stummadurioù-hir ha tapout kaout 500 den sikouret bep bloaz kerkent ha 2016 ;\nAozañ ur c’houlzad « Klaskerien ha treizherien soñjoù » war Vreizh a-bezh ;\nKreñvaat kalz ar skoazell degaset d’ar produiñ dafar pedagogel e brezhoneg ;\nKaout ar gwir da dremen holl arnodennoù ar breved hag ar vachelouriezh e brezhoneg ;\nKaout ur C’HAPES brezhoneg unyezhek ha CAPESoù brezhonek war an holl zanvezioù all (prederouriezh, skiantoù ekonomikel ha sokial, alamaneg, spagnoleg, skiantoù fizikel ha kimiezh, deskadurezh-korf ha sport, skiantoù ar vuhez hag an douar, sonerezh, arzoù plastek) ; krouiñ un agregasion brezhoneg ;\nGwareziñ ha diorren ar c’hinnig brezhoneg en eil derez ha reiñ da c’houzout ez eus anezhañ d’an holl skolidi ha d’o zud ;\nDoujañ d’al lezenn Peillon diwar-benn ar skolioù a embann e vo kelaouet ar familhoù war ar c’helenn divyezhek ;\nGwelloc’h un oberer eget kant voter…Stourmomp !\nBodad SAB (Stourmomp Asambles ‘vit ar Brezhoneg).\n*Lod anezho a oa bet kinniget gant Ai’ta d’ar 25 a viz Gwengolo 2015.


Pajenn:Milin - Gwechall-goz e oa.djvu/43 - Wikimammenn\nPajenn:Milin - Gwechall-goz e oa.djvu/43\na-walc’h a oa bet skuilhet a wad eno; a-walc’h, ken a dride kalonou an Hibernied holl.\nGreat ar peoc’h brema, ar prins yaouank en devoa mall da zistrei da welet e bried. Laouen e oa, o welet e oa bet trec’h. Eun dra a oa evelato hag a rea poan d’ezan, hag an dra-ze dre n’en devoa ket gallet anaout piou e oa ar brezeller en devoa great kement-all a vad d’ezan ha d’e dud. An dro ziveza ma oa bet hennez trec’h d’ar Zaozon, ar prins yaouank en devoa gallet tostaat ha komz outan, goulenn a reas piou e oa.\n— Ha forz zo d’eoc’h, emezan, piou oun-me ? Ne vec’h ket tamm ebet gwelloc’h evit gouzout va hano. Trec’h oc’h, bezit laouen ; me am boa bet kefridi da rei kennerz d’eoc’h, ha roet em beus. Setu zo a-walc’h.\n— Ne deo ket, eme ar prins, a zistag neuze e groaz diouz o vruched hag a ro anezi d’ezan evit diskouez e galon vat.\nEgile a gemeras ar groaz ha kuit ac’hano ganti, hep lavaret ger. Ar brezeller-ma, a oar an holl piou eo, ne voe ket pell evit bale d’ar gear, ha kredi a c’hellit ne chomas ket da c’hoari en hent. En em gavet en distro dirak ar prad, e pelec’h e oa bet lakeat marc’h koz ar miliner da beuri, ar brinsez yaouank, rak hi eo, a voe souezet o welet e oa deut kel lard ha ma oa treut a-raok, ken en devoe bec’h e berc’hen oud hen anaout, pa en em gavas er gear.\nBrema houma, goude trugarekaat ar miliner, a yeas ac’hano buan d’al lez. Pa en em gavas gant he zad-kaer a oa nec’het eur pennad mat a oa ganti, heman, e feiz, a voe laouen ouz he gwelet hag a c’houlennas e pelec’h e oa bet keit-all.\n— Eun dervez bennak zo, emezi, e oan bet eat da ober\nAdtapet diwar « https://br.wikisource.org/w/index.php?title=Pajenn:Milin_-_Gwechall-goz_e_oa.djvu/43&oldid=136682 »\nKemmoù diwezhañ degaset d'ar bajenn-mañ d'an 9 Eos 2018, da 21:34.


Natalie Clifford Barney, poltredet e 1896 gant he mamm, Alice Pike Barney.\nNatalie Barney da 13 vloaz, poltredet gant Alice Pike Barney.\nNatalie Barney gant he c'hi.\nNatalie Barney hep he c'hi.\nNatalie Clifford Barney (1876 - 1972) a oa ur skrivagnerez, barzhez ha romantourez, eus ar Stadoù-Unanet hag a oa o vevañ e Pariz. E-pad un 60 vloaz bennak e vodas en he saloñs skrivagnerien hag arzourien, Stadunaniz ha Gallaoued, ha Saozon eus al «lost generation», ar rummad aet da goll.\nLesbianez e oa a-wel d'an holl ha stagañ a reas da embann barzhonegoù karantez da vaouezed en hec'h anv adalek 1900. Serc'h e voe da Liane de Pougy, met bec'h a savas etrezo abalamour ma felle da Natalie e paouezfe eben gant he micher a gourtizanez.\nE-pad 50 vloaz e tarempredas al livourez Romaine Brooks. He romant The Well of Loneliness zo kontet da vezañ ar gwellañ romant lesbian eus an XXvet kantved.\n2.2 E saozneg\n2.3 Lakaet e saozneg\nHe mamm, Alice Pike, a oa bet kefrisaet d'an ergerzhour Henry Morton Stanley, met pa oa aet ar Saoz d'ober ur veaj daou vloaz e oa dimezet da Albert Clifford Barney, mondian pinvidik-mor an hentoù-houarn e Dayton (Ohio).\nDiv verc'h o doa he zud, Alice e oa an henañ, ha Laura e oa he c'hoar. Dek vloaz e oa pa voe kuitaet Ohio ganto da vont da chom da Washington D.C. E Bar Harbor, e Maine, ma ne oa ket ken tomm e vezent o hañviñ.\nGoude ur gaozeadenn gant Oscar Wilde, a oa bet o prezegenniñ e SUA, e teuas dezhi ar soñj da ober war-dro an arz, en desped d'he fried.\nAventures de l'Esprit, 1929\nLakaet e saozneg[kemmañ | kemmañ ar vammenn]\nA Perilous Advantage: The Best of Natalie Clifford Barney (New Victoria Publishers, 1992); embannet ha troet gant Anna Livia\nAdventures of the Mind (New York University Press, 1992); troet gant John Spalding Gatton\nAdtapet diwar « https://br.wikipedia.org/w/index.php?title=Natalie_Clifford_Barney&oldid=1636603 »


Ur c’helc’hlizher nevez diwar-benn kelenn ar yezhoù rannvro en Deskadurezh Stad a zo war ar stern. Er c’helc’h-lizher-mañ e vo ouzhpennet flamank-ar-c’hôrnog e roll ar yezhoù anavezet gant ar ministr. Pezh a dalv e c’hello ar mistri-skol aozañ kentelioù flamankeg er skolioù eus arondisamant Dunkerques hiviziken.\nPezh zo, ne vefe ket ar pikardeg er roll nevez, diouzh ar pezh a glever. Emañ Xavier Bertrand prezidant ar rannvro « Haut de France » (m’emañ ar Pikardi enni) o paouez skrivañ da Jean-Michel Blanquer evit ma vefe kemeret e kont ar pikardeg ha n’eo ket ar flamankeg nemetken. En e rannvro e vez komzet an div yezh.\nRoll ar yezhoù anavezet gant an Deskadurezh-Stad betek-henn : euskareg, brezhoneg, katalaneg, korseg, kreoleg, gallaoueg, okitaneg-yezh ok, yezhoù rannvroel eus Elzas, yezhoù rannvroel eus ar Broioù Mozelan, tahisianeg, yezhoù melanezian (drehu, nengone, païci, aïje), walizianeg ha futunieg.


Pempet quevren - Ar pevarzecvet Chabistr - Wikimammenn\nPempet quevren - Ar pevarzecvet Chabistr\nYouen-Yan-Lois Derrien, 1779-1792 (?) (p. 456-457)\n◄ An trizecvet Chab. Ar bedervet consideration var ar garantez en deveus Jesus-Christ evidomp Ar pevarzecvet Chab. Ar pempet consideration var ar garantez eternel a Zoue en hon andret Ar pemzecvet Chab. Affectionou general eus ar gonsideration diaraoc, ha conclusionou eus an exerciç-mâ ►\nArpempet consideration var ar garantez eternel a Zoue en hon andret.\nCOnsiderit ar garantez eternel en deveus bet Doue evidoc’h, rac dija abarz ma c’handuras Jesus-Christ ar maro evidoc’h er Groas, ez edo e Vajeste divin o pourvae ac’hanoc’h en e vadelez souveren, hac ho care bras meurbet.\nAdtapet diwar « https://br.wikisource.org/w/index.php?title=Pempet_quevren_-_Ar_pevarzecvet_Chabistr&oldid=144584 »\nKemmoù diwezhañ degaset d'ar bajenn-mañ d'an 10 Eos 2018, da 08:40.


Gwez bara Artocarpus odoratissimus, Marang\nGenad Gwez bara (Artocarpus) war-dro 60 spesad gwez trovanel, padus o delioù, eus kerentiad ar Moraceae (kerentiad ar vouarenn ha kerentiad ar figezenn). Kavet e vezont e Gevred Azia ha war inizi ar meurvor Habask. Tost-kar eo ar gwez bara da Ficus (figezenn). Ar gwez bara gounezet ar stankañ a zo Artocarpus altilis. Spesadoù all, evel Artocarpus communis, Artocarpus integer (Cempedak), Artocarpus heterophyllus (Jackfruit, Nangka) hag Artocarpus odoratissimus (Marang) en em gav e kerentiad ar gwez bara ivez.\nEr pennad-mañ e fell deomp kinnig deoc'h ar Marang (Artocarpus odoratissimus). Eus enezenn Borneo hag Indonezia e teu ar gwez-mañ, a zo padus o delioù. Gounezet e vezont evit marc'hadoù ar broioù e-kichen : Malaysia, Thailand hag ar Filipinez. Er yezhoù henvroat e vezont anvet Atau, Keiran, Loloi, Madang, Marang, Pi-ien, Pingan, Tarap, Terap, ha Khanun Sampalor. Dizanav eo ar spesad-mañ er broioù all. Diwanañ a ra ar gwez-mañ er c'hoadeier e douaroù traezhennek 1000m a-us live ar mor.\nGallout a ra ar gwez Artocarpus odoratissimus tapout 25 metrad a uhelder, hag o delioù a zo etre 16 hag 50 cm hed hag etre 11 hag 28 cm led.\nDre m'eo monoik eo ar gwez-mañ e c'hall ur blantenn dougen frouezh he-unan. Ar frouezh a zo glas, viheñvel, 16cm hed ha 13cm led, pouezañ a reont 1kg ha debret e vezont kriz pe boazh. En enep e rank an had bezañ keginet a-raok bezañ debret.\nFrouezh ar gwez bara a zo boued ret-holl evit an dud o chom e Gevred Azia. Kig ar frouezh a zo gwenn ha dous-kenañ, frouezhek, aromatek ha frondus evel an Durian (Durio, ar frouezh gant ar muiañ taol-c'hwezh en douar).\nAn doare gwellañ da lieskementiñ ar Marang Artocarpus odoratissimus eo ober gant hadegoù. An had fresk a ziwan aes-tre dindan ur sizhunvezh. Koulskoude e vez kollet o nerzh eginañ gant an had pa dapont teir sizhun. Abalamour da se e ranker hadañ an had en un dindanad traezhennek hag a zizour, abaoe an eost. Diaesoc'h eo ober tro vat gant al lieskementiñ struzhek. Ral eo d'ar gwez-mañ bezañ taget gant an amprevaned pe kleñvedoù.\nSkalfant eo ar gwez bara. Abalamour d'o orin trovanel e rankont bevañ e gwrezverkoù adalek 7 °C da nebeutañ. E broioù trovanel pe istrovanel e c'hall ar gwez bara bezañ gounezet el liorzhoù, e lec'hioù ma vez rev avat, e ranker lakaat anezho en ti pe en un ti-gwer.\nFrouezh ar Marang Artocarpus odoratissimus, Borneo, Indonezia


Carme (loarenn) - Wikipedia\nDizoloet gant Seth B. Nicholson\nDizoloet d'ar 30 Gouere 1938\nradius krenn 23 404 000 km\nPrantad reveulziañ 734,17 d\nTreuzkiz krenn ~46 km\nMas 1,3×10×1017 kg\nGravitadur gorre ~0,017 m/s²\nCarme (eus ar gresianeg Κάρμη) a zo ul loarenn gilgradek direizh eus Yaou. Gant Seth B. Nicholson eus Arsellva Menez Wilson e voe dizoloet e 1938. Betek 1975 e voe anvet Yaou XI pe, gwechoù 'zo Pan. Hec'h anv a-vremañ a zeu eus Karme, unan eus serc'hed Zeus.\nHec'h anv a ro da strollad Carme, ur strollad loarennoù direizh kilgradeg hag a gelc'htro etre 23 milion a gilometradoù ha 24 milion a gilometradoù eus Yaou gant ur stouadur a 165°.\nAdtapet diwar « https://br.wikipedia.org/w/index.php?title=Carme_(loarenn)&oldid=1963426 »


Drachenfels - Wikipedia\nAn Drachenfels, war lez ar Roen\nAn Drachenfels ("roc'h an aerouant" en alamaneg) zo un dorgenn en Alamagn, war lez ar Roen. Emañ e tolead ar Siebengebirge, e-kichen Bonn ha 321 metr eo e uhelder. Ur menez-tan kozh eo an Drachenfels.\nHervez ar vojenn eo eno e voe Siegfried, haroz an Nibelungenlied, o lazhañ un aerouant a oa o vevañ en ur vougev en dorgenn, hag o kouronkañ goude e gwad an aerouant-se ha dont da vezañ dic'hloazus. Alese e teufe an anv Drachenfels, "roc'h an aerouant".\nEn XIXvet kantved e teuas an Drachenfels da vezañ ul lec'h darempredet gant ar romantourien alaman. Hag hiziv c'hoazh e teu ur bern touristed da welet al lec'h ha da gaout alese ur gwel kaer war ar Roen hag ar vro tro-war-dro. Abaoe 1883 ez eus un tren bihan da vont betek lein an dorgenn.\nUr c'hastell, er c'hiz nevezc'hotek, anvet kastell Drachenburg, a voe savet ouzh tor an Drachenfels e 1882.\nAdtapet diwar « https://br.wikipedia.org/w/index.php?title=Drachenfels&oldid=1888117 »\nKemmoù diwezhañ degaset d'ar bajenn-mañ d'an 16 Du 2020, da 17:40.


Nedeleg - Wikipedia\nUr pennad Nedeleg (anv-tud) zo ivez.\nNedeleg zo ur gouelkristen, hini ganedigezh Jezuz, mab Doue hervez ar gristenion. "Gouel Ginivelezh Hor Salver" eo an anv dik el liderezh kristen.\nNedeleg eo deiz ganedigezh Jezuz hervez ar gristenien\nGinivelezh, gant Bronzino.\nAr C'hinivelezh gwelet er XVvet kantved (Les Très Riches Heures du duc de Berry)\nE 1843 e skrivas Charles Dickens ar romant A Christmas Carol a reas da spered an Nedeleg advevañ.\nHiziv an deiz e vez lidet gouel Nedeleg gant nann-kristenion ivez. Dizoueidi, yuzevion, muzulmidi, hogos an holl familhoù a laka ur wezennig sapr kinklet en o sal-vras da geñver dibenn ar bloaz.\nD'ar 25 a viz Kerzu an hini eo e vez lidet Nedeleg peurvuiañ (Nozveilh ar Pellgent a c'hoarvez eta etre ar 24 hag ar 25), nemet evit darn eus an ilizoù reizhkredennek, a zalc'h d'ar 7 a viz Genver (e Rusia, Polonia, Tchekia, Serbia, Bulgaria, Jorjia), ha d’ar 6 a viz Genver emañ evit Iliz Armenia.\nAn deiziad a zo bet termenet gant an iliz katolik da glotañ gant Gouel Yann ar Badezour, d'ar 24 a viz Mezheven, c'hwec'h miz a-raok, lesanvet "an Diaraoger", dre m'en doa disklêriet "Me eo ar vouezh a gri en dezerzh : kempennit an hent d'an Aotrou".\nGouel ar familh eo evit kalz a dud, gouel ar vugale dreist-holl, a c'hortoz gant mall profoù ar " Mabig Jezuz " evit ar gristenion, pe "Tad-kozh Nedeleg" (pe an Tad Nedeleg) bet degaset gantañ "dre ar siminal", e-harz ar wezenn-sapr, dirak botoù pep hini, e-pad noz ar Pellgent.\nGiz ar profoù da-geñver Nedeleg en deus lakaet ar gouel-se da vezañ ur mare a-bouez evit ar c'henwerzh, ha kavet e vez abeg en emdroadur-se a zo natur koulskoude en armerzh a hiziv, diazezet war ar beveziñ.\n1 Profoù nedeleg\n2 Nedeleg Laouen\nGolo ur c'hatalog Nedeleg e 1904.\nC'hoarielloù, c'hoarioù pe arc'hant a vez profet d'ar vugale ha d'ar grennarded, ha profoù all d'an dud gour a-wechoù ivez. Paket e vezont gant paper-prof ha lakaet e vezont e traoñ ar wezenn Nedeleg. Digoret e vezont da hanternoz pe d'ar beure war-lerc'h.\nHetet e vez un Nedeleg Laouen d'an dud e kalz yezhoù\nAlamaneg : Fröhliche Weihnachten\nBulgareg : Tchestito Rojdestvo Hristovo\nDaneg : Glædelig Jul\nEsperanteg : Ĝojan Kristnaskon\nFinneg : Hyvää Joulua\nGouezeleg Skos : Nollaig Shona Dhuit\nGresianeg : Kala Hristougenna\nHungareg : Boldog karàcsonyt\nIslandeg : Gledileg Jol\nItalianeg : Buon Natale\nIzelvroeg : Vrolijk Kerstfeest\nKatalaneg : Feliç nadal\nKerneveureg : Nedelek lowen\nNorvegeg : Gledelig Jul\nPoloneg : Wesolych Świąt\nPortugaleg : Feliz Natal\nRuseg : С Рождеством (s rojd yèsst vom)\nSaozneg : Merry Christmas\nSinaeg : 圣诞快乐 (shèng dàn kuài lè)\nSorabeg uhel : Wjesołe hody\nSorabeg izel : Wjasołe gódy\nSpagnoleg : Feliz Navidad\nSvedeg : God Jul\nNoueloù hengounel eus bro Nisa (saozneg) (galleg) (okitaneg)\nBugale Diwan Gwengamp o kanañ da vare Nedeleg : http://www.letelegramme.fr/cotes-darmor/guingamp/diwan-80-enfants-au-spectacle-de-noel-22-12-2017-11790521.php?share_auth=046f9c1e631f446abeb984cf5e7aa176#DGBVDYf1BxiWT4xX.01\n↑ Gouel Nedeleg, e Buhez ar Sent (1912).\nAdtapet diwar « https://br.wikipedia.org/w/index.php?title=Nedeleg&oldid=1976286 »


Emsav - Wikipedia\n1 Termenadur ar ger Emsav\n2 Istor an Emsav\n3 An Emsav kentañ etre 1843 ha 1925\n4 An eil Emsav : etre 1925 ha 1945\n5 An trede Emsav\n6 An amzer vremañ\nTermenadur ar ger EmsavAozañ\nAn anvioù Emsav pe emsaver a vez graet eus aozadurioù pe tud o stourm a-gevret war un dachenn bennak: emsavioù politikel da gentañ, hogen emsav sevenadurel ivez, pe arzel zoken.\nAmañ e vo kaoz eus an emsav a ra war-dro danvez Breizh ha pergen ar brezhoneg a zo, evel ma vez gwelet en Istor an Emsav, elfenn diazez stourm an Emsav.\nAn Emsav (distaget "em-zao" dre vras) a vez implijet evit termeniñ luskadoù politikel, en ur ster ledan-tre, a zo bet gwelet e Breizh abaoe dibenn an XIXvet kantved. Talvezout a ra evel en em sevel sonn adarre hag evel ar relèvement e galleg hag ar Risorgimento, luskad politikel italian an XIXvet kantved.\nE dielloù al luskadoù brezhonek pennañ o deus klasket ren e brezhoneg ur venoziadeg klok da ziazezañ o obereriantiz politikel "Emsav Stadel Breizh" hag "Emsav Ar Bobl Vrezhon" e c'haller kavout termenadurioù heñvel a-walc'h ouzh hemañ :\n"Evit parrat ouzh an dañjer marvus n'en em gav ar yezh vroadel - war var da steuziañ a-grenn, pezh a lakfe Breizh mont da get - ez eo bet savet an Emsav e deroù ar XXvet kantved. Bez ez eo an Emsav eta an danvez broad vrezhon nevez adkavet ganti ster hec'h istor hag adpiaouet ganti he c'hevala istorek ha pergen he yezh, gouest dre-se da aozañ ur gevredigezh hag ur stad vroadel nevez a grouo ur sevenadur broadel nevez el lec'h." (Imbourc'h, Kefridi ha tonkad Skol an Emsav, 1971, p.4)\nAnv a zo bet ivez gant ESB pe EBV eus al "Ledemsav" da envel al luskadoù rannvroelour.\n- termenadur ledan, sevenadurel, kevredigezhel : Metoù ar vretoned o stourm well-wazh evit Breizh emrenoc'h, Breizh Unvan, a-du gant brezhoneg ha zoken, evit lod, gant ar gallaoueg. Ur metoù eo, ur seurt 'familh', ha n'eo ket ur strollad.\nAn Emsav sevenadurel ez eo, derc'houezet dreist-holl gant Kuzul Sevenadurel Breizh.\nIstor an EmsavAozañ\nAmañ e vo anv eus istor an Emsav dre-vras, koulz sevenadurel, yezhel, ha n'eo ket politikel hepken rak, evel ma vo gwelet an arvez politikel en em ziskouezo da ziwezhañ e dibenn ar pezh a anvet ar c'hentañ Emsav.\nIstor an Emsav n'emañ ket da zrouk-kemer evit istor ar boblañs vrezhon, rak kement-se a aparchant d'ar gkevredadouriezh.\nMarevezhioù diforc'h a c'heller studiañ : amañ eo implijet ar marevezhioù boas, hogen ne oufed ket reiñ d'ar rannadur-se un dalvoudegezh c'hroñs.\nAn Emsav kentañ etre 1843 ha 1925Aozañ\n1. Eginadur an Emsav e penn kentañ an XIXvet kantved\nE 1843 e voe savet an "Association Bretonne", anvet "Breuriezh Breizh" e dibenn ar c'hantved. E gwirionez ez eo kellidet goustadik an emsav a-dreuz ar chouanterezh, ar marevezh impalaerezhel gall hag adsavidigezh ar roueelezh e Pariz.\n1. Ar Chalotez a gaver da gentañ. 2. Dibab dispac'hel ar yezh e deroù an naontekvet kantved. 3. Skoulmadur an darempredoù etrekeltiek en hanterenn gentan an 19vet kantved. 4. Pevare pennad : ar spered broadel o tiwanañ e-korf hanterenn gentañ an XIXvet kantved. 5 meizadur ar stourm evit ar yezh "hag arnod ar vrogarourion da genurzhian an Emsav sevenadurel en naontekvet kantved. 6 Eginadur an Emsav politikel e-kreiz an XIXvet kantved\nE 1907 e voe sinet Emglev ar skrivagnerien\nIstor an Emsav a-raok 1914, gant Youenn Olier, Imbourc'h 1972, 323 p.\nAn eil Emsav : etre 1925 ha 1945Aozañ\nAn trede EmsavAozañ\nAdalek 1945 betek 1985.\n1985 peogwir e verk daou droc'h a-bouez :\n- gant badezadur ar Skolaj brezhonek kentañ gant anv Roparz Hemon ha dibab ar peurunvan da zoare-skrivañ nemeti en emsav Diwan e oa tizhet gant an Emsav ul live 'sirius' a fed kelennadurezh – kement-mañ penn-da-benn e linenn istorel Gwalarn ha skol Blistin - hag echu e voe er pleustr gant rendael hirbad an doare-skrivañ ;\n- ur rummad nevez a stourmerien a gemer krog e ensavadurioù an Emsav, levezonet gant darvoudoù 1968 : distaolet e vo mui ouzh mui ar vroadelouriezh klasek, hini an eil Emsav evit kemer harp war ur gleizelouriezh o vont alies gant distaol ar feiz kristen. Ar bruderezh (pe, hervez lod, ar gealiadurezh) evit an Divyezhegezh a voe embannet ez ofisiel gant Kendiviz Diwan Landerne war "an Divyezhegezh en Europa" e 1985.\nAn amzer vremañAozañ\nBiskoazh n'eus bet un talbenn gwirion o liammañ an holl re a stourm evit kaout muioc'h a frankiz evit Breizh. Meur a strollad zo anezho hiziv : an UDB, Strollad Breizh, Emgann, Adsav, ar CBIL. Ar strollad koshañ ha brasañ eo an UDB, en deus pevar dilennad e Kuzul-rannvro Breizh. Dilennidi he deus ivez e tiez-kêr zo, evel Strollad Breizh.\nAdtapet diwar « https://br.wikipedia.org/w/index.php?title=Emsav&oldid=1986881 »\nKemm diwezhañ d'an 20 Ebr 2022 da 16:10\nKemmoù diwezhañ degaset d'ar bajenn-mañ d'an 20 Ebr 2022, da 16:10.


Pajenn:Guillouzic - Bue Zant Ervoan, 1894.djvu/67 - Wikimammenn\nPajenn:Guillouzic - Bue Zant Ervoan, 1894.djvu/67\nenpad ar bla a hent-all a iune tri de ar zun, hag an deio na iune ket na debre nemet eur pred bemde, hag he bred a oa eun tam bara groz hag eun neubet lugumaj, piz pe fao pe treo evelse, poahet en dour gant eun tam holen, ha c’hoaz aliez na vije ket a holen. Er stum-ze a rae he bred, neuz forz pelec’h a vije, nag a vije en ti an Eskob pe ti eun den pinvik benag. Eur wej benag, pa vije dalc’het re warnean a lake diou pe der daken win en he dour. Bean oa tud pinvik, vel an itron Pestien hag a rae dre ali ar zant vijel bep merc’her vel ma ra ar re zo en drede urz zant Fransez.\n« Eun devez all, a lar ar Flem deuz Louanek, ar person am c’hassaz da gerhat eun dorz vara d’an ti forn, hag a gemeriz an tam gwellan a gaviz. » — « Henez, eme Ervoan, a zo re gaer ; na oa ket a vara all disteroc’h evit henez ? » — « Eo, eme ar Flem, med ar bara all ze a oa bara brenn ha n’eo ket mad vit an dud. » — « Henez a meuz c’hoant da gad, eme ar zant, kers da gerhat anean d’in buan. » Neuze reaz d’ar bevien azein endro d’an dol, ha chetu raktal eun evn bian da dont en ti dre ar prenestr\nAdtapet diwar « https://br.wikisource.org/w/index.php?title=Pajenn:Guillouzic_-_Bue_Zant_Ervoan,_1894.djvu/67&oldid=127454 »


2006.4. 27-30 Beaj da Llandysul - Site internet du Comité de jumelage Plogonnec - Llandysul.\nDegemer al lec'hienn > Plogoneg-Llandysul Brezhoneg > Eskemmoù abaoe 2005 > 2006.4. 27-30 Beaj da Llandysul\n2006.4. 27-30 Beaj da Llandysul\nUn hanter-kant a Blogoniz o deus lestret war ar « Bont ‘n Abad », ur ferry iskis koefet gant ur siminal uhel… Goude bezañ bet treuzet ar mor disoursi int erruet da Gardiff evit tremen an nozvezh kentañ war Douar Bro Gembre, e leti « Ibis Gate », peadra d’en em gavout yac’h-pesk ar mintin war-lec’h. Digouezhet eo ar vandennad e Llandysul a-raok an eur rakgwelet gant ar Gembreiz. Seurt darvoud n’eo ket c’hoarvezet alies e istor ar Gevellañ… Hogen kudenn ebet ! Nemet un digarez da straniñ e straedoù Llandysul… pe da vont d’evañ ur banne e Pub Pont-Tyweli, e tu all ar bont, da larout eo er « Camarthen Shire », stok d’ar « Ceredigion Shire », hini Llandysul.\nTout an dud a zo en em gavet da greisteiz er Pozh Hotel tro-dro d’ur “c’hawl” a zigemer (pred engounel a vro Gembre : kig soubenn a vez debret gant fourmaj-laezh ha bara-amanenn !). Goude boued ar c’horf, boued ar spered : Allan Shiers, farder telennoù, ‘n eus graet ur brezegenn diwar-benn istor e stal, a zo bet sikouret gant Europa ( ERDF) evit en em staliañ e skol kozh Llandysul, e lein ar vourc’h. E miz mae 2004 dija, e oa bet kelaouet ar Blogoniz war ar raktrez-se.\nDa heul ar brezegenn eo bet gweladennet ar stal, deuet da vezañ ur gwir embregerezh anvet TELYNAU TEIFI (Telennoù an Teifi). E-pad 30 bloaz ha muioc’h memes, ‘n eus graet Allan kantadoù a binvioù en ur mod artizanel. C’hoant ‘n eus bet brasaat ar produiñ, oc’h implij an teknologiezhioù nevez, en ur chom aketus memestra d’ober labour mat. E bal a oa bevaat ar boaz da c’hoari telenn e Bro Gembre, “Bro an delenn”. Telennoù “Telynau Teifi” a zo solut ha fiziapl, rak an danvezioù a zo dibabet aketus-kenañ. Seniñ a reont sklaer, heson ha tomm. Pep hini a zo bet gouest d’en em gendrec’hiñ o spinañ ar c’hordennoù hud, pe, suroc’h, o selaou Helena Lewis o c’hoari, da gentañ er stal, ha goude, er “porzh-skol”. A-raok en em guitaat, war-zigarez kaout un tañva eus an deiz war-lec’h, eo bet kanet ar “Bro Gozh” gant ar Gembreiz hag ar Vretoned a-unvouezh dihan heol tomm Llandysul…\nWar dro 17e e oa poent mont da bakañ ar valizennoù chomet fur er c’harr-boutin ha da gejañ gant ar familhoù ostiz evit tremen un abardaezh sioul ganto.\nDigouezhet ar sadorn, deiz bras an EISTEDDFOD, fardet evit ar wech kentañ gant hor mignoned diwar patrom Eisteddfod Bras Bro Gembre a vez aozet bep bloaz e-pad sizhunvezh kentañ miz Eost en ur gêr disheñvel bep tro. Ur gouel sevenadurel ramzel eo an Eisteddfod. Kinnig a ra abadennoù sonerezh, kan, lazhkan evel just, barzhoniezh, dañs, diskouezhadegoù a bep seurt, standoù. War bep dachenn, ouzhpenn, ez eus kenstrivadegoù, hag un enor bras eo bezañ e-touez ar re gentañ. Pakañ enor ne oa pal Eisteddfod Llandysul… met kentoc’h eskemm evit ar blijadur. Pleustradeg diouzh ar mintin hag arvest war al leurenn vras e-pad an endervezh : kan, barzhoneg, yezh, dañs, skoulmoù martolod, keginañ, renkañ bleunioù (pik-nik fonnus etre an daou !). Twm Morus, ur barzh brudet e Kembre, ‘n eus renet an abadenn war al leurenn. Bevet ‘n eus eñ dek vloaz e Breizh war-zu Douarnenez ; en e vleud e oa e brezhoneg, hag e galleg ivez (neubeutoc’h !). Disoc’h an eskemmoù-se : ar Vretoned o deus « trec’het » a drugarez d’un notenn iskis, gounezet ganto evit ar c’han : 12 war 10 !\nDa 19e30 en em gavas an holl er « Sal Tysul », sal ar gumun, evit an abadenn noz : lid degemer, friko, Jak Y Do… Katell Pennaneac’h, prezidantez kuzul gevellañ Plogoneg, tremenet ganti dek miz e Llandysul e-giz “stajerez yaouank Europa” ha desket kembraeg e-keit-se, a zo bet gouest da dreiñ e galleg, war ar prim, prezegenn Moelwen Gwyndaf, prezidantez kuzul Llandysul, ar pezh ‘n eus frommet meur a hini… Gant ar wastell “deiz-ha-bloaz” eo bet lakaet da gaout soñj e oa bet kroget an darempredoù kentañ etre an div gumun ugent bloaz en a-raok, e 1986. Tro-dro d’ar wastell, an holl brezidanted abaoe an deroù : Huw Bevan Jones, Moelwen Gwyndaf, Jaklin Pennaneac’h, Jean-Luc Renévot, Katell, ha maer Llandysul, Brian Teifi. Ha peogwir e oa bet desket d’ober krampouezh en Eisteddfod, profet eo bet d’ar Gembreiz… ur bilig ! E-pad ehan-arvest Jak Y Do, ar “strollad-kan” Plogoneg, krouet evit prientiñ ar veaj, ‘n eus lammet war al leurenn, heuliet gant un Twm Morus dispont. Kanet o deus gant kalz a birvidigezh !\nSul 30 : mintinvezh ha merenn gant an ostizi. Da 15e e oa deuet poent kimiadiñ ha mont en-dro gant an hent davet Plymouth, ar “Bont ‘n Abad” (nozvezh war ar vag), ha Plogoneg d’ar c’hentañ a viz mae, diouzh ar mintin.


Korinthos - Wikipedia\n(Adkaset eus Korintos)\nKibelldi roman e Korinthos\nAzeuldi gresian e keoded Korinthos\nKorinthos (e henc'hresianeg ; Κόρινθος, Kórinthos e gresianeg a vremañ) a oa unan eus ar c'heodedoù pouezusañ en Henc'hres. Hiziv an deiz c'hoazh ez eo ur gêr vras e Gres a vremañ, enni 30 176 annezad (2011) ha kêr-benn nomos Korinthos.\nMeneget eo en Ilias, ma vez graet Efir anezhi ivez. Savet en ul lec'h strategek er strizh-douar en em astenn eus Gres an Hanternoz betek ar Peloponnesos. Dispartiañ a ra daou vor a-bouez, Mor Ionia hag ar Mor Enezek. Tonket e oa dezhi bezañ ur geoded c'halloudus war ar morioù.\nHervez ar mojennoù kozh e oa stag anv Korinthos ouzh hini Sisyphos hag e ziskennidi. Eno e teuas Medea ha Iason da glask repu goude drouklazh Pelias.\nGouez d'ar barzh Pindaros eo e Korinthos e oa bet ijinet an arzoù da zoñvaat ar c'hezeg, da sevel-tiez, ha da sevel meulganoù.\nAloubet e vo Korinthos gant an Dorianed war-dro 700 kent J.K. hervez an hengoun. Renet e voe ar geoded adalek -747 da -657 gant oligarkiezh dorian ar Bakiaded. D'ar c'houlz-se e voe savet trevadennoù Korfou ha Sirakuza (-733).\nKevredet e voe Korinthos gant keodedoù Aten ha Sparta a-enep ar Bresed e-pad an eil brezel medek (480).\nKevredet e voe da c'houde gant Sparta a-enep Aten e-pad brezel ar Peloponnesos (431-404 kent JK) ha kemer a reas perzh e trec'h ar gevredidi en emgann Sirakuza.\nE marevezh klasek an Henc'hres e oa Korinthos an eil geoded evit ar galloud war vor, a-dreñv Aten, alese un enebiezh dalc'hus etre an div geoded.\nAdtapet diwar « https://br.wikipedia.org/w/index.php?title=Korinthos&oldid=1898153 »\nKemmoù diwezhañ degaset d'ar bajenn-mañ d'an 19 Meu 2021, da 16:43.


Trésors de Bretania: Ar skrivadeg\nAn teñzorioù tro-dro deoc’h, gant Bretania\n©2016 - Bretagne Culture Diversité / Sevenadurioù | Menegoù lezennel\nGourfenn ar reizhskrivadeg vras e brezhoneg\nBep bloaz e vez aozet e Breizh a-bezh ur gentrivadeg reizhskrivañ e brezhoneg, Ar Skrivadeg anezhi, gant ur rouedad kevredigezhioù o fal kas ar brezhoneg war-raok.\nDiv bazenn zo d’an darvoud-se. Kaset e vez an hini gentañ e meur a gêr eus pemp departamant Breizh hag e Bro Bariz. Dibabet e vez eno ar re wellañ e pep rummad d’o c’has d’ar gourfenn a vez aozet neuze en ur gêr disheñvel a vloaz da vloaz.\nMeur a live, diaes pe diaesoc’h, zo d’ar genstrivadeg-se (bugale, krennarded, tud deuet, tud a vicher) ha prizioù a vez roet d’ar re wellañ e pep rummad (skolidi, tud deuet, deskirdi, brezhonegerien…).\nE 2011 e oa bet aozet ar gourfenn e Naoned gant Kentelioù an Noz , ur gevredigezh savet e mod lezenn 1901 hag a gas kentelioù, stajoù hag abadennoù sevenadurel e brezhoneg evit an dud deuet el Liger-Atlantel, e Bro Naoned dreist-holl.\nEskemm war :\nKejit ganeomp war ar rouedù sokial :


Kevredigezhioù ezel Archives - Centre culturel Yezhoù ha Sevenadur\nDizoleiñ ar sevenadur, istor ha yezh eus Bro-Katalonia. Obererezhioù : gouelioù hengounel (Sant Jordi, Sant Joan, La Diada – gouel broadel Katalonia de la Catalogne, La Castanyada – gouel kistin. kentelioù katalaneg stalioù : keginañ, yezh, istor diskouezadegoù Casal Català 6, Place de La Manu 44000 Nantes info@casalcatalanantes.org http://www.casalcatalanantes.org\nSkignañ ha diorren a ra arzoù-emgannañ ha sevenadur Shaolin e Bro-Naoned. Obererezhioù : Kentelioù boks Shaolin : meurzh noz adalek 7e betek 9e Stajoù boks Shaolin Shaolin Nantes shaolin.nantes@gmail.com http://shaolin-nantes.fr/\nKinnig a ra ar gevredigezh Mil Tamm kentelioù c’hoariva e brezhoneg evit ar vugale. Krouet eo bet gant Katell Leon. Er greizenn Yezhoù ha Sevenadur a vez aozet ar c’hentelioù. Deskiñ a ra ar vugale kaout fiziañs. Pezhioù c’hoarioù bihan a zo bet kinniget e nozvezh Ene Breizh e 2018 […]\nUr gevredigezh eo Skoazell Skolaj Diwan Liger Atlantel. Ober a ra war-dro mont en-dro pemdeziek ar skolaj o tastum arc’hant. Skoazellet eo ar skolaj gant rouedad Diwan. Ret eo dezhañ kemer perzh arc’hantaouiñ ar frejoù pedagogel, gopr an implijidi er-maez ar gelennerien (renerezh, buezhour, …), feurm ha frejoù a-bep seurt […]\nLaz-kanañ e brezhoneg Savet eo e 1992 al laz-kanañ Anna Vreizh. Studiañ a ra kanaouennoù breizhek ha keltiek ouzhpenn oberennoù sonaozourien a-vremañ. Luskañ ar sevenadur breizheik dra ar yezh hag ar sonerezh eo pal ar gevredigezh. Obererezioù : Sonadegoù Darvoudoù Enrolladennoù pladennoù Chorale Anne Vreizh Renée Darlon : 06 84 […]\nPleustradegoù war arzoù yec’hed sinaek a vez kinniget gant YEZHOÙ HA YEC’HED. Gant ar studi eo troet he ferzhidi ha mignoniezh a zo kenetrezo. E-kreiz an deskamant e vez lakaet an deskard·ez hag ar c’helenn azasaet diouzh ezhomm pep hini. E-giz-se eo bet treuzkaset ha gwellaet an arzoù-se a remziad da […]\nUr gengevread dañs eo War’l Leur. Savet eo bet e 1967. Pal ar gevredigezh eo : studiañ, klask, dastum ha skignañ arzoù hengounel Breizh-Izel hag Uhel. Tro dro 60 kelc’h zo ezel War’l Leur, da lâret eo 10 000 den. Confédération War’l Leur 3 rue des Gentilshommes 29 340 Riec-sur-Belon […]\nLakaat war-wel, brudañ ha kelenn ar violoñs (ha binvioù all) ha sonerezh Bro-Iwerzhon ha Breizh. Ur stal sonerezh hengounel Bro-Iwerzhon e Sant-Ervlan buhezet gant Frédérik Bouley. Obererezioù : kentel (hinihennel hag a-stroll) violoñs 1 slow session bep miz (flûte, violoñs, gitar, boest-an-diaoul, uillean-pipes, bouzouki, telenn… ) Violondañs Frédérik Bouley 06 […]\nSavet eo bet e 1941 Tréteau & Terroir. Dastum ha treuzkas glas Bro-Naoned (dañs, kan, sonerezh, gwiskamantoù, hengoun…). Obererezioù : Kentelioù dañs Abadennoù : festoù-noz, sonadeg (kan martoloded), dañs, diskouezadegoù koef Tréteau et Terroir Sylvie Boisnard 02 40 50 52 93 – 06 81 02 53 61 treteauetterroir@gmail.com http://www.treteau.net\nKontour Kinnig a ra Dika Daka abadennoù tro-dro ar kontadennoù evit ar re vihan hag ar re vras : kontadennoù, rimadelloù, kontadennoù treset, kanaouennoù Breizh. Obererzhioù : Kontadennoù Abadennoù Stalieroù Prezegennoù kontet Darempred : Jean-Pierre Quirion – 02 40 56 10 67\nAbaoe 31 bloaz e ra war-dro Celtomania, ar gouel keltiek kevelet gant kumunioù Liger-Atlantel. Bep bloaz e vez bodet tro-dro 15 kumuniezh evit kinnig darvoudoù keltiek be brezhoneg e Liger-Atlantel e-kreiz an diskar-amzer. Pouezus eo evit skipailh Celtomania kinnig ur programm liesseurt. Aozet vez sonadegoù, festoù-noz, abadenn sinema, bodad-lenn, beilhadegoù, […]\nAr Falz 44 zo bet savet er bloavezhioù 70. Rann Bro-Naoned ar gevredigezh Ar Falz-Skol Vreizh (savet e 1933) eo. Kinnig a ra sevenadurioù Breizh ha brezhoneg. Obererezioù : Pourmenadennoù e brezhoneg Prezegennoù bazhvalan : eskemmoù ha kaozeadennoù e brezhoneg Ar Falz – Skol Vreizh ar_falz-skol_vreizh44@sfr.fr http://www.skolvreizh.com/ar_falz/\nPal Ajañs Sevenadurel Breizhek da luskañ sevenadur breizhek tro-dro Liger-Atlantel. Obererezioù : Kehentiñ an darvoudoù hag ar gevredigezhioù liammet gant sevenadur Breizh Kenurzhiañ, skoazell hag aliañ ar gevredigezhioù Titouroù Skignañ : stal (levrioù, pladennoù, dastumadennoù, c’hoarioù…) ha feurmiñ (c’hoario hengounel, klinkadurioù) Ajañs Sevenadurel Breizhek Liger-Atlantel (ACB44) Diorenn Jacques Demy – […]\nAjañs Sevenadurel Breizhek


Wikipedia:Kumuniezh/An davarn/sizhunvezh 03, bloaz 2013 - Wikipedia\nWikipedia:Kumuniezh/An davarn/sizhunvezh 03, bloaz 2013\n1 14/01/2013 — 20/01/2013\n1.1 Emañ lec'hiennoù Wikimedia o tilojañ d'ar greizenn-roadennoù gentael en Ashburn, Virginia.\n1.3 Kontrollerezh a-berzh Bianchi-Bihan\n1.4 Kontrollerezh a-berzh Trec'hlid mitonet\n1.5 /TH/ e brezhoneg\n14/01/2013 — 20/01/2013[kemmañ ar vammenn]\nSkrivañ un dra bennak en trede sizhun eus 2013 | An davarn | sizhun a-raok — sizhun war-lerc'h\nEmañ lec'hiennoù Wikimedia o tilojañ d'ar greizenn-roadennoù gentael en Ashburn, Virginia.[kemmañ ar vammenn]\nE-kerzh ar sizhun a zeu e vo Bonged Wikimedia o treuzdougen e wezhiadurioù kalvezel kentael d'ur greizen-roadennoù nevez en Ashburn, Virginia, USA. Pal an dilojadenn-se eo gwellaat digonadoù teknikel ha soliusted holl lec'hiennoù Wikimedia, ar wiki-mañ en o zouez.\nMareoù a vo ma ne c'hallot ket kemmañ pajennoù, ha sac'het penn-da-benn e vo al lec'hiennoù a-wezhioù marteze.\nRakwelet eo e c'hoarvezo an dilojadenn d'an 22, 23 ha 24 a viz Genver 2013, adalek 17:00 betek 1:00 UTC.\nE Breizh : etre ar Meurzh 22 a viz Genver da 6 eur noz hag ar Merc'her 23 da 2 eur beure.\nEvit gouzout hiroc'h, gwelit ar gemennadenn en he fezh (en).\nMar fell deoc'h bout ditouret a-zivout ar gwelladennoù kalvezel da zont e c'hallit bout ur C'hannad kalvezel dre lakaat ho anv e listenn ar Gannaded Wikitek ; gouest e vijec'h neuze da skoazellañ ar Wikipedourien da reiñ o ali er breutadennoù kalvezel ha da vezañ kelaouet da heul disentezioù pouezus.\nTrugarez evit ho sikour hag ho komprenusted.\nGuillaume Paumier, via the Global message delivery system. 19 Gen 2013 da 15:04 (UTC)\nWikimedia sites to move to primary data center in Ashburn, Virginia. Read-only mode expected.[kemmañ ar vammenn]\nGuillaume Paumier, via the Global message delivery system (wrong page? You can fix it.). 19 Gen 2013 da 15:04 (UTC)\nKontrollerezh a-berzh Bianchi-Bihan[kemmañ ar vammenn]\nBurutelladennoù am boa degaset da bajenn-gaozeal *Koñsolennoù c'hoarioù video, a zo bet diverket gant Bianchi-Bihan war zigarez em bije lakaet dizurzh e-barzh. An evezhiadennoù zo da lakaat an eil war-lerc'h eben evit kompren un dra bennak.\nAketus em boa lakaet pep burutelladenn e liv gwer da heul pep arguzenn arrizhus.\nNe 'm boa ket lakaet dizurzh er skrid orin.\nUr stern am boa lakaet da 'm c'hlozadur a-benn ma vije splann.\nHa leuret eo bet Bianchi-Bihan evit reoliañ ar wiki-mañ ? Enep spered Wikipedia eo e emzalc'h.\nGoulenn a ran ma vije arsellet emzalc'h Bianchi-Bihan gant merourien ar wiki-mañ. Yoel ar C'horr (kaozeal) 19 Gen 2013 da 20:47 (UTC)\nN'eus nemet adlakaat da evezhiadennoù hep freuziñ skridoù ar re all. Bianchi-Bihan (kaozeal) 20 Gen 2013 da 03:17 (UTC)\nKontrollerezh a-berzh Trec'hlid mitonet[kemmañ ar vammenn]\nGwelet em eus ez eo bet diverket kemmadennoù 92.135.246.47 er bajenn Wikipedia:Fazioù stankañ gant Trec'hlid mitonet. N'eo ket ganin e oa bet kemmet, ma anv am bije skrivet.\nReizh e oa labour 92.135.246.47, ha daveennoù en/he devoa lakaet, am eus gwiriet daoust ma oa anat fazioù Trec'hlid mitonet.\nDibabet en deus Trec'hlid mitonet ober gant ur yezh laosk, par da hini Diwan pe Francis Favereau ; den na lezenn na ro aotre dezhañ da izelaat live yezh kendaolerien ar wiki-mañ : dav eo gwiriañ kent krediñ reizhañ pe ziverkañ, ar pezh a zo ur reolenn-diazez e kement Wikipedia a zo.\nHa leuret eo bet Trec'hlid mitonet evit reoliañ ar wiki-mañ ? Enep spered Wikipedia eo e emzalc'h.\nGoulenn a ran ma vije arsellet emzalc'h Trec'hlid mitonet gant merourien ar wiki-mañ. Yoel ar C'horr (kaozeal) 19 Gen 2013 da 20:47 (UTC)\nAdlakaet em boa an traoù evel ma oant, ha ne welan ket pelec'h emañ an daveennoù meneget. Lakaat da fazi traoù reizh, ha dilemel traoù brezhonek-rik evel "n'eo ket me zo kaoz" pe "dre ma faot" ne gomprenan ket kaer. N'eus nemet sellet e-barzh oberennoù evel J. Gros evit kavout Me a zo ganet ha maget e Tredraezh, Me a zo ganet e Lannuon... Mard eo "ober gant ur yezh laosk" ober gant ar yezh evel ma vez komzet gant ar re a oar anezhi mat, bremañ...--Trec'hlid mitonet (kaozeal) 19 Gen 2013 da 21:05 (UTC)\n/TH/ e brezhoneg[kemmañ ar vammenn]\nPintad sistr, mar plij...\nEmaon o plediñ gant an elfennoù kimiek bepred, hag ur gudennig zo a-zivout an /TH/ e brezhoneg.\n61Pm = Promethium (IUPAC) < Prometheus — Prometiom e Geriadur ar Gimiezh Preder hag e Taolenn beriodek an elfennoù, hogen Prometheüs zo er Wiki. Prometiom eo ivez e geriadur Marsialito.\n90Th = Thorium (IUPAC) < Thor — Toriom e Geriadur ar Gimiezh Preder hag e Taolenn beriodek an elfennoù, hogen Thor zo er Wiki. Meneg ebet e geriadur Marsialito.\nDin da c'houzout, n'eus /TH/ ebet e brezhoneg, petra bennak ma vez degemeret evel m'emañ en anvioù ofisiel estren (Thailand zo e pep lec'h, *Tailand ne gaver ket ; den ne skrivje *Margaret Tatcher).\n> Dre ma ra ar yezhoù all gant /TH/ p'emañ en o mouezhiadoniezh, hep /TH/ pa n'emañ ket, e talc'hin d'ar skritur hep /TH/. • T42N24T (kaozeal) 20 Gen 2013 da 10:54 (UTC)\nOK evidon. Dre vras eo ar reolenn-se a vez heuliet e brezhoneg (daoust ma kaver traoù all a-wechoù er Wikipedia-mañ). Evit an anvioù divoutin e vez miret an anvadurioù orin. Evit an anvioù boutin (ha deuet da vezañ boutin) e vez lakaet lezenn ar brezhoneg da dalvezout: War-lerc'h an anv divoutin Watt e kaver ar "wat" (RH, MM), daoust m'emañ ivez "watt" (an Here, Wikipedia), war-lerc'h an anv divoutin Pascal emañ ar "paskal" (unanenn), war-lerc'h Becquerel emañ "bekerel", h.a. Evit "th" e kav din eo diazezet mat "th" > "t" e brezhoneg (tezenn, teatr, toun, teozofek, h.a.).---Trec'hlid mitonet (kaozeal) 20 Gen 2013 da 17:24 (UTC)\nAdtapet diwar « https://br.wikipedia.org/w/index.php?title=Wikipedia:Kumuniezh/An_davarn/sizhunvezh_03,_bloaz_2013&oldid=1409673 »\nKemmoù diwezhañ degaset d'ar bajenn-mañ d'an 21 Gen 2013, da 07:50.


Breizh a sach an dud donezonet etrezek enni\nTrellet e oa daoulagad Matisse gant strink al livioù pur. « An dereziadoù livioù marzhus, an amlivioù dreistordinal » a veze priziet kalz gant Gauguin, unan eus pennoù bras Skol Pont-Aven. Badouellet e veze Boudin e-unan gant oabloù Breizh. Plijet e veze Picasso gant kouronkerezed startijenn ganto. Awenet eo bet an holl livourien gant ar gouloù sebezus, ar c’hemmoù krenn, livioù melen ha glas al lanneier, al liv glas liesstumm, evel ar...\nTrellet e oa daoulagad Matisse gant strink al livioù pur. « An dereziadoù livioù marzhus, an amlivioù dreistordinal » a veze priziet kalz gant Gauguin, unan eus pennoù bras Skol Pont-Aven. Badouellet e veze Boudin e-unan gant oabloù Breizh. Plijet e veze Picasso gant kouronkerezed startijenn ganto. Awenet eo bet an holl livourien gant ar gouloù sebezus, ar c’hemmoù krenn, livioù melen ha glas al lanneier, al liv glas liesstumm, evel ar mor.&nbsp;\nLiverezh dre zour… mor\nKrouet e oa bet korf livourien ar verdeadurezh gant Colbert. Degemeret e vezont war ar bigi ofisiel ha “trempañ” a reont o barroù livañ er mor. Droed o deus da lakaat un eor da-heul o sinadur. En 18vet kantved e voe taolennet gant Jean-François Hue porzhioù en o c’haerañ, evel hini Sant-Maloù da skouer. En 20vet e labouras Marin Marie e Kankaven. Hiziv an deiz o deus Titouan Lamazou ha Philip Plisson (hag eñ luc’hskeudenner) an enor da sinañ gant un eor.\nWar roudoù livourien Pont-Aven\nDegaset e voe brud war Bont-Aven gant Gauguin a oa en em gavet eno e 1886, asambles gant Emile Bernard, Paul Sérusier ha Maurice Denis. Anavezet e vez ar skol-se dre he doare eztaolus kreñv ha kemm he livioù. Mont a reas al livourien-se da vevañ d’ar Pouldu abalamour da c’hallout kendelc’her da ren ur vuhez diroll kuit da zispign re. Paeañ a raent o feurm o livañ mogerioù Ti Marie-Henry, a zo bet adsavet abaoe. Kaset e viot gant ur wenodenn war roudoù al livourien, deoc’h d’ober anaoudegezh gant oberennoù zo el lec’hioù ma oant bet krouet.\nE Pont-Aven ez eus ur mirdi ha palieroù da vont pelloc’h gant plijadur an taolennoù eus lec’hioù Breizh pe eus ar vuhez enni.\nEnez-Vriad hag he skeuliad livioù\nE penn kentañ an 20vet kantved e voe dedennet arzourien a oa gant neuz cheñch-dicheñch Enez-Vriad, he bleuñv kaouled hag hec’h oufoù. Bet eo Foujita, Matisse hag Henri Rivière o klask awen eno.\nUr mirdi dindan an amzer\nLivourien zo, ganet er vro, o deus bevet a-viskoazh e-touez livioù an arz. Paul Signac e Sant-Briag, Mathurin Méheut e Lambal, Yvonne Jean-Haffen e Dinan, Tal-Coat e Kemper zo aet eus ar greunvaen d’ar moulladurioù. Sebezet ez eus bet tud brudet dre ar bed gant gouloù splann an aodoù. Eno e voe diskoachet oabloù gant Boudin, porzhioù gant Turner hag Odilon Redon. 39 gwech eo bet taolennet ar Gêrveur gant Monet. Gwall blijet e voe Picasso gant kouronkerezed ha traezhennoù kaer Dinarzh.\nEvañ pe livañ ?\nE Pont-Aven pe en Enez-Vriad ez eus bet anavezet meur a stultenn eus perzh an arzourien. En Enez-Vriad e reas ul livour e boltred war ur werenn evit paeañ e zleoù da blac’h an ostaleri. Hiziv an deiz e c’haller gwelet 200 gwerenn livet en Ostaleri ar Besketaerien.


Région_Bretagne - Skeudennoù eus 10vet Gouel Breizh e 2018 !\nBerzh en deus graet dekvet Gouel Breizh gant sikour ouzhpenn 7000 a dud a-youl vat ha 180 a aozerien (70 anezho hag a oa o kemer perzh er programm evit ar wech kentañ er bloaz-mañ) ! En holl ez eus bet meur a gant mil den o tont da zañsal, da ganañ, da gomz ha da gas anezhi asambles. Tost da 330 abadenn a oa kinniget d’an dud : festoù-noz, arvestoù, sonadegoù, baleadennoù, un tamm e pep lec’h e Breizh hag ivez e lec’h all e Frañs (e Pariz, lakaomp) ha dre ar bed (New York, Dinedin, Shanghai, Dulenn...). Ur mell Gouel Breizh !\nE-barzh Twitter @fetedelabretagne/gouelbreizh : #fetedelaBretagne2018 #gouelbreizh2018 #fetebretagne2018\nFestoù a bep seurt e Morlenn Brest from Rannvro Breizh on Vimeo.\nKenstrivadeg luc’hskeudennoù #yatoujoursunbretonqui !\nGant deiz-ha-bloaz Gouel Breizh e oa an digarez a-feson da lakaat brudañ muioc’h an doare ma welit Breizh e-barzh ar rouedadoù sokial : diwar ar soñj-se eo bet krouet ar pezh konkour luc’hskeudennoù "atav e vez ur Breizhad o...", aozet gant Rannvro Breizh. Pep hini a oa gouest d’embann war Facebook, diwar ar bajenn @fetedelabretagne/gouelbreizh, ul luc’hskeudenn da lakaat perzhioù dibar Breizh war wel en-dro d’an tem #yatoujoursunbretonqui #yatoujoursunebretonnequi. Fentus, digustum, kaer... : da bep hini e skeudenn gant ma vo hashtaget. #yatoujoursunbretonqui. Hepdale e vo gouezet piv eo an tri den a a yelo ar maout ganto !\nHepdale e vo lakaet enlinenn anvioù ar re o deus gounezet\nGouel al liesseurted sevenadurel\nKrouet e oa bet Gouel Breizh e 2009 abalamour ma felle d’ar Rannvro kevreañ ha bodañ kement a yae d’ober ar sevenadur liesseurt e Breizh en-dro d’an 19 a viz Mae (da zeiz Gouel Erwan, sant paeron an alvokaded hag ar Vretoned), dezhañ da vezañ muioc’h war wel. Ha se an hini eo Gouel Breizh, dres : Bretoned ha tud tomm ouzh Breizh oc’h en em gavout e pep lec’h evit dañsal, kanañ, kas anezhi ha lakaat anaout o sevenadur hag o ferzhioù dibar gant ar muiañ a dud. En tu all d’ar festoù e klasker degas c’hoant d’an dud d’anaout gwelloc’h Breizh da vat !\nPublié le Monday, May 28, 2018


Alpoù Japan - Wikipedia\nAr menezioù Hida\nAlpoù Japan, en enezenn Honshu\nAlpoù Japan (日本アルプス, Nihon Arupusu) zo un aradennad venezioù e Japan, e-kreiz enezenn Honshu. Teir lodenn zo : menezioù Hida (飞騨山脉), menezioù Kiso (木曽山脉) ha menezioù Akaishi (赤石山脉). Lod eus ar c'hernioù a dap ouzhpenn 3 000 m uhelder.\nGraet e voe gant an anv Alpoù Japan, evit ar wech kentañ, gant ar Saoz William Gowland (1842-1922), ha brudet e voe an anv-se gant ur Saoz all, ar misioner Walter Weston (1861–1940), hag a astennas an anvadur ha ne oa bet roet nemet d'ar menezioù Hida gant Gowland.\nEmañ ar menezioù uhelañ eus Japan, goude ar menez Fuji, en Alpoù Japan ; ar c'hernioù uhelañ eo Hotaka-dake (3 190 m) ha Kita-dake (3 193 m). Ar menez Ontake (3 067 m), e rannvro Nagano, zo ur menez-tan hag ul lec'h ma'z eer da birc'hirinañ.\nAdtapet diwar « https://br.wikipedia.org/w/index.php?title=Alpoù_Japan&oldid=1899703 »\nKemmoù diwezhañ degaset d'ar bajenn-mañ d'an 7 Ebr 2021, da 15:57.


Penauz e sicour ar Verc’hez - Wikimammenn\nPenauz e sicour ar Verc’hez\nA. Lefournier ha Ian Salaun, 1889 (p. 131-133)\n◄ An Ave Maria Penauz e sicour ar Verc’hez Adarre eur pare burzudus ►\nPenauz e teu ar Verc’hez da zicour ar re he fed.\nAr vicherourien a ia e kær, gant greg ha bugale, en esper caout eno labour, gounit calz arc’hant, ha beva en ho æz, a bak alies souezen. Ne gavont avechou nemet dienez, paourentez, nec’hamant. Ha pa deu dreist oll ar maro da zamma ar micherour, e les var he lerc’h eun intanvez ha bugaligou hag a vezo red dezho glaouri gant an naoun. Setu petra voa digouezet gant eur baourez kez a gleven comz anezhi en dez all. He goaz a ioa falvezet dezhan dont da jom da guear B…, o sonjal e vefje eno dizoursi, hag ec’h alje sevel he vugale evel eur moundian. Hogen ne voa ket bet pell eno na glanvaz ha na varvaz, o lezel he intanvez ha daou vugel bihan en eun toul galatez dindan an doen.\nAn intanvez-ma ne devoa evit gounit bouet dezhi he unan ha d’he bugale nemet he nadoz : ha petra ell eur vaouez da c’hounit gant he nados, dreist oll eur gemenerez savet var ar meas ? Labourat a rea nos deiz, da viana pa gave labour, ha caer e devoa, e vanke bara dezhi alies. Red e voue guerza a hini da hini an tamouigou arrebeuri a ioa. Hogen an intanvez a ioa christenez vad, ha dreist oll oa devot bras d’ar Verc’hez. Eur fizians ar vrassa e doa e madelez mam Doue, ha pa veze eat berra ma c’halle, e tigoueze ganthi eur sicour bennag euz al leac’h ne veze ket o c’hortoz, hag hi a grede mad e voa Mari eo a deue evelse d’he zicour en he izom.\nEun dervez en em gavas ne voa ket eun tam bara en ti, na ne voa mui ken nebeut an distera tam arrebeuri da verza. An intanvez ne doa debret begat an derc’hent evit lezel ar pez a ioa a vara gant he bugale ; hogen an dervez-ma e voa red dezhi lezel ive he bugale da iun. Caer e doa sellet ha clasc ne gave netra en he lochen hag a dalveche eur guennek bennag. Setu hi gouscoude hag o teleur he dorn var eun troc’her-goulou pe eun divoucher-goulou a ioa var ar chiminal. Mont a reas dioc’htu gantha da di eur marc’hadour.\nEur vech-all o veza en em gavet adarre er memes dienez, ez eaz, evel ma voa boas, d’an ilis d’en em glem oc’h ar Verc’hez. Goude ma e doa great he feden ha scanveat he c’halon eun dra bennag e tistroe d’he zi. Hogen goustad e teue ; gouzout a rea e cafje eno he daou vugel o c’houlen bara diganthi ha ne devoa ket da rei dezho. E corn eur ru e tihouez ganthi eun dijentil estren hag a deu da gomz outhi, d’he fidi d’hen hentcha da eun ti euz a gaer ha ne vouie ket e pe garter emedo. Evit renta ar servichze dezhan e roas d’an intanvez eul loiz aour a ugent lur. Ar baourez kez ne felle ket dezhi kemeret eur gopr ha n’e doa ket gounezet, mes an dijentil he c’hontragnas da zerc’hel ar pez aour, hag hi e devoue evelse adarre tro da drugarecat mam Doue a zigasse evelse sicour dezhi pa en em gave er brassa dienez.\nAn intanvez vad a gendalc’has da veza devot d’ar Verc’hez. Pa ne vouie mui peleac’h en em deleur, ez ea da stouet dirag he imach, ha bevech e tigoueze ganthi caout evelse eur sicour bennag euz al lec’h ne veze ket o c’hortos, bete ma voa savet he bugale ha deut da veza guest da c’hounit bara dezho ho unan ha d’ho mam.\nAdtapet diwar « https://br.wikisource.org/w/index.php?title=Penauz_e_sicour_ar_Verc’hez&oldid=161936 »\nKemmoù diwezhañ degaset d'ar bajenn-mañ d'an 11 Mae 2020, da 15:24.


MATEZH - Skolaj Diwan Kemper Jakez Riou\nSkolaj Diwan Jakez Riou 321 …\nDenise Lefranc, treizherez soñjoù a zoare, hag Elen Rubin a Zaoulagad Breizh\nHiziv eo bet diskouezet ar film Matezh d'an dredeidi. Ar film-se a zo bet empennet gant Thierry Compain. Testenioù maouezed eus Enez-Veur war o flanedenn mitizhien aet da Bariz war-lerc'h o zamm kreun. Testenioù kaer ha fromus, warno alies blaz c'hwerv bara du ar boan hag an harlu.\nDeuet e oa Denise Lefranc da gomz ouzh ar skolajidi diwar-benn he buhez matezh en Oriant e-pad an eil brezel bed. Fonnus eo bet an eskemm gant ar skolajidi ha talvoudus darnoù danevell vuhez spiswel ur vaouez lemm he spered ha sklaer hec'h eñvor. Kement-se holl en ur brezhoneg c'hwek a gostez Kemperle. Trugarez dezhi eus hor perzh holl !\nDarn eus an arvesterien...


Hindu Mahasabha - Wikipedia\nAn Hindu Mahasabha (anv ofisiel: Akhil Bhārat Hindū Mahāsabhā pe All-India Hindu Grand-Assembly) zo ur strollad politikel indian eus an tu dehoù hindou ha broadelour. An aozadur a oa bet savet da zifenn gwirioù an hindoued en India saoz, dreist-holl goude stummadur an All India Muslim League e 1906. Ar gouarnamant saoz en India en devoa krouet ur rummad voterien disheñvel hag a oa hini ar vuzulmaned goude tremen al lezennoù Morley-Minto e 1909.\nKozh eo ar strollad politikel broadelour hindou-se, met an Hindu Mahasabha a chom izel a-fed pouez e politikerezh India. Kement-se a-raok ha goude dizalc'hiezh ar vro diouzh ar Saozon. Muntrerien Gandhi a oa izili eus ar strollad Hindu Mahasabha.\nLechienn ofisiel an Akhil Bharat Hindu Maha Sabha\nAdtapet diwar « https://br.wikipedia.org/w/index.php?title=Hindu_Mahasabha&oldid=1831809 »\nStrolladoù politikel India\nKemmoù diwezhañ degaset d'ar bajenn-mañ d'an 20 Meu 2019, da 07:42.


Ti ar C’Horneg, Ekomirdi Menez Are | Destination Coeur de Bretagne - Kalon Breizh\nHome / Ti ar C’Horneg, Ekomirdi Menez Are\nTi ar C’Horneg, Ekomirdi Menez Are\nE kreiz Menez Are, nepell diouzh taouarc’heg ar Yeun Elez, e bourc’h Sant-Riwal, e veoc’h degemeret e Ti « Aotrou Ivon Korneg ». Emañ an ti-mañ e maezioù garzhaouek chomet digemm pe dost abaoe an XVIIIvet kantved. Gwelet a reoc’h eno un demeurañs dibar eus 1702, gant un apoteiz hag ur skalier diavaez dindan valed, arouezius eus an tiegezhioù en o aez e Menez Are d’ar mare-se.\nSavet e oa bet an ti pinvidik-mañ, a-ziwar ar maez, e-kreiz ur c’horf-ti-feurm ennañ marc’hosioù, krevier saout ha deñved, fornioù bara. Diwar zastum arrebeuri eus an XVIIIvet kantved e trowardroioù Sant-Riwal e oa bet tu adsevel arrebeuri-diabarzh an ti-mañ a oa rannet etre an dud hag al loened.\nAn ti lesanvet "Bothorel"\nAn ti lesanvet « Bothorel », diouzh anv an annezidi diwezhañ, ar vreudeur Bothorel, a oa marteze ti tad Ivon Korneg, Hierosme Korneg. Dibabet e oa bet adsevel diabarzh an ti e giz ar bloavezhioù 1950-1960, ur marevezh merket gant kemmoù bras : degouezh an dour-red (fin 1958-1960) hag an tredan (1947-1948 er vourc’h).\nDiwar ar c’hempennadurioù a weloc’h e c’helloc’h ijinañ aozioù buhez ur familh diwar ar maez eus an XVIIIvet kantved ha kompren prederioù ha redioù ar familhoù-se betek an XIXvet kantved.\nUl lec’h eskemmoù hag emgavioù\nHiziv an deiz eo Ti ar C’Horneg ul lec’h eskemmoù hag emgavioù. Diouzh an hañv, kevelet gant ar gevredigezh « Bro an Are » hag ar C’Hreizennoù a Intrudu evit Talvoudekaat al Labour-douar War ar Maez (KITLWM), e vez aozet ha lusket gant buhezourien ha tud a youl vat an Ekomirdi, a-gevret gant produerien ar vro, ar « Gwenervezhioù diwar ar maez », prantadoù eskemmoù hag atalieroù gouestlet d’ar staliañ ha d’ar bevañ war ar maez.\nTestoù eus amzer dremenet annezidi Menez Are eo lec’hioù an Ekomirdi ha gwarezet int ivez evit o finvidigezh a-fet plant ha loened. Implijet e vez hentennoù labour-douar hengounel evit merañ an tachadoù diavaez. Da skouer e c’helloc’h sellet ouzh loened rustek o kempenn al lec’h evit gwareziñ ar plant gouez.\nC’hoant ganeoc’h mont da bourmen ? Grit un astenn d’ho kweladenn o vont da straniñ e-kreiz logelloù ar mirva gwez-avaloù-sistr.\nDegemer e ti ar C’Horneg eus ar 4 a viz Gouere d’an 2 a viz Gwengolo : bemdez, eus 11 eur vintin da 1 eur goude merenn hag eus 2 eur da 7 eur goude merenn.\nDegemer ha mont e-barzh al lec’h e ispisirezh ar maezioù Bro an Are.\nSerret e vez ar vilhederezh un eur a-raok serriñ ar savadurioù.\nPriz mont e-barzh : diouzh c’hoant an dud.\nPgz : 02 98 68 87 76\nPostel : contact@ecomusee-monts-arree.org\nLec'hienn Internet : http://ecomusee-monts-arree.fr/


3 936 ann. (2017)\nKrouet e voe kumun Kelenneg e 1790 diwar ar barrez katolik. Lakaet e voe da benn Kanton Kelenneg hag e Bann Klison. E 1800 e voe lakaet en Arondisamant Naoned. Lakaet e voe e Kanton Henwinieg ha, buan, da benn ar c'hanton, adanvet Kanton Kelenneg .\n49 gwaz eus ar gumun a gollas o buhez abalamour d'ar brezel, d.l.e. 4% eus he foblañs e 1911 .\nAdtapet diwar « https://br.wikipedia.org/w/index.php?title=Kelenneg-ar-Mewan&oldid=1786614 »\nDernière modification le 9 Meu 2018, à 10:03\nKemmoù diwezhañ degaset d'ar bajenn-mañ d'an 9 Meu 2018, da 10:03.


Pajenn:Perrot - Bue ar Zent.djvu/236 - Wikimammenn\nPajenn:Perrot - Bue ar Zent.djvu/236\nm’ho peus e welet meo eur wech ; na : « Hen-ha-hen a zo eur gwall-den, » war digare m’ho peus gwelet droug ennan eur wech ; kaout eur mank n’eo ket kaout eun tech eo.\nHa goude ma vefe bet eun den pec’her epad pell amzer, e c’heller fazian o rei al lezhano-ze d’ezan.\nSimon al lor a lavare e oa Mari-Madalen eur bec’herez, abalamour m’oa bet gwechall ; gaou a lavare, rak dizroet oa war an hent mat, ha Jezuz-Krist a zifennas ar benitantez santel eneb ar gwall-deodou.\nMes war digare ’n em ziwall diouz an drouk-prezegerez, arabad eo meuli an droug ; red eo kaout abeg en treo, pa ve dleet kaout abeg enne.\nN’eus nemet eur rumm pec’herien hag e c’heller komz aneze heb aon, hag eo enebourien touet an Otrou Doue hag an Iliz ; ar re-ze a renker embann o zroiou kamm, uhellan ha pellan m’heller : ar garante a dle ober d’imp huchal war ar bleiz, n’eus forz pelec’h eman, pa glask sailhat war an denved.\nAmede a deuas er bed en kêr Thonon, d’an de kentan a viz c’houevrer 1435. E vamm e zavas ervat hag a lavare d’ezan alïes : « Kement prins a fell d’ezan bezan karet ha doujet gant e dud, a dle, da gentan, doujan ha karet an Otrou Doue, Roue ar rouaned. »\nDaoust ma oe savet en unan eus al leziou kaeran a oa en Europ, en amzer-ze, e viras ouz e galon da vezan touellet gant treo iugernus ha goullo ar bed. En oberou a drugare eo e kave e blijadur. Kouezan a rê alïes en drouk-sant, ar pez a rê d’ezan lavaret : « N’eus netra c’houek, netra vat evel m’eo gouzanv evit Doue. Trubuilhou ar vue-man eo arrez bue an nenv. »\nDa seitek vla e timezas da Ioland, merc’h Charlez VII, roue Frans. Biskoaz etre an daou bried ne zavas an disteran koumoul. Doue a roas d’eze eiz krouadur. Da varo e dad, Amede a bignas war drôn duked ar Savoa hag ar Piemont, ha biskoaz prins ne oe gwelloc’h arru gant e zujidi.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/236&oldid=140486 »


Manifestadeg d'an 11 a viz Gwengolo 2005\nEndavant (Organització Socialista d'Alliberament Nacional) ("War-raok - Aozadur Sokialour evit an Disualded Broadel") a zo un aozadur broadelour ha sokialour krouet e miz Mezheven 2000 hag a stourm evit dishualded Katalonia dre glask lakaat e pleustr ur startegiezh diazezet war an Unvaniezh Poblel gant aozadurioù all eus an tu-kleiz disrannour.\nEmbann a ra ar gelaouenn Tanyada ("Egin").\nLabourat a ra dreist-holl gant luskadoù sokial ha gant aozadurioù all eus an tu-kleiz katalanek. Sevel a reas e vouezh a-enep da Vonreizh Europa da geñver ar boblvouezhiadeg e 2005 evit abegoù o tennañ da wirioù broadel Katalonia hag ivez d'an nevez-frankizouriezh.\nEr mouezhiadegoù e vez labouret gant Endavant evit Listennoù an Unvaniezh Poblel (CUP, Candidatura d'Unitat Popular).\nDa geñver ar boblvouezhiadeg dalc'het e 2006 e savas a-enep d'ar raktres evit adwelet Statudoù Emrenerezh Kumuniezhioù Emren Katalonia Valensia hag an Inizi Balear dre ma kendalc'he gant ar sistem kent hep anavezout gwirioù broadel Katalonia hervezañ.\nLec'hienn ofisiel Endavant\nAdtapet diwar « https://br.wikipedia.org/w/index.php?title=Endavant&oldid=1474410 »


Bagatelles pour un massacre - Wikipedia\nBagatelles pour un massacre zo ur flemmskrid (un anv all a zerefe gwell) gant Louis-Ferdinand Céline, skrivet gantañ e 1937, war-lerc'h Mea Culpa embannet er bloavezh a-raok, e 1936.\nDiskleriañ a ra ennañ e enepyuzevegezh met n'eo ket aze emañ holl zanvez al levr. Kaoz zo ivez eus boeson, mezventi, sinema, lennegezh, ha meur a dra all.\nNe vez ket kavet flemmskridoù Céline, L'École des cadavres (1938), Les Beaux Draps (1941), na Bagatelles pour un massacre er stalioù ken abaoe pell, nemet e levraouegoù zo. Lucette Destouches, e intañvez, a oa enebet ouzh an adembann anezho.\nPa voe embannet Bagatelles pour un massacre, e skrivas Céline : "Je viens de publier un livre abominablement antisémite, je vous l'envoie. Je suis l'ennemi n°1 des juifs" (lizher da Docteur W. Strauss).\nL'antisémitisme est-il une futilité ?, de Julien Dohet\nAdtapet diwar « https://br.wikipedia.org/w/index.php?title=Bagatelles_pour_un_massacre&oldid=1945757 »


dre ma - Wikeriadur\nSavet gant dre ha ma\nDre ma veze lazhet al loened e fallae. — (Fañch an Uhel, Kontadennoù ar Bobl/1, Al Liamm, 1984, p. 35.)\nHoll e oant deut dre ma vijent galvet dre o anv, — (Fañch an Uhel, Kontadennoù ar Bobl/1, Al Liamm, 1984, p. 142.)\nE-pad m'edon o kontañ, e welen dremm Jañ-Mari o laouenaat muioc'h-mui dre ma'z aen, hag e lagad lemm o virviñ en e benn. — (Lan Inizan, Emgann Kergidu 1, Brest, 1877, eil emb. Al Liamm 1977, p. 67.)\nDre ma tostae ouc'h ar mor, Paol a jome goustatoc'h, [...]. — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 189.)\nVa gwad a verve dre ma konte an aotrou Krenn ... — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 67.)\nAr brud oa e lazhent hag e tevent dre ma'z aent. LAWI 14\nDre ma kozh an den e tidalveza. — (Jules Gros, Le trésor du breton parlé Deuxième Partie, 1970, p. 105.)\nHoumañ, ar verc'h-mañ, ne oa ket un diodez, na tost zoken, hag e wele ervat, ma komze al loen evel-se outi, ne oa emichañs nemet dre ma kare anezhi, ha dre m'en devoa un tammig marc'h rous. — (Troude ha Milin, Labous ar Wirionez ha Marvailhoù all, Skridoù Breizh, 1950, p. 112.)\nJistr sec’h eo hennezh ; skrabañ ’ra an diabarzh, ha, dre ma koshaio, e teuio da vezañ sklaer, tostik e-giz dour-red. — (Ivon Krog, Eur Zac'had Marvailhou, Buhez Breiz, Kemper, 1924, p. 148.)\nMa oa kouezet, n'eo ket dre ma oa klañv. — (Jules Gros, Le trésor du breton parlé Première Partie, 1966, p. 150.)\nAr bugel-se a zo gouez dre ma n’eo ket bet komandet, — (Jules Gros, Le trésor du breton parlé Deuxième Partie, 1970, p. 183.)\nAr re-ze na oant ket dimezet dre ma 'n em garent : dallet e oant gand an arhant. — (Jules Gros, Le trésor du breton parlé Première Partie, 1966, p. 150.)\ne kemerjont … kasoni ouzh Aorel dre ma ne rae netra ar roue nemet dre e guzul…KAB 1/47\n[...] ; ha dre na gavas ti nag ostaleri da lojañ, [...]. — (Troude ha Milin, Labous ar Wirionez ha Marvailhoù all, Skridoù Breizh, 1950, p. 132.)\nAn den a falla dre ma gosa. — (Jules Gros, Le trésor du breton parlé Première Partie, 1966, p. 150.)\nAn den dre ma gosa a falla. — (Jules Gros, Le trésor du breton parlé Troisième Partie, 1974, p. 309.) (Gortoz a raed dre ma kosha).\ngalleg : à mesure que (fr)\nAdtapet diwar « https://br.wiktionary.org/w/index.php?title=dre_ma&oldid=299518 »\nKemmoù diwezhañ degaset d'ar bajenn-mañ d'an 13 Mez 2020, da 08:31.


Alamaneg | A ! Lenn...\nCategory Archives: Alamaneg\nCommissaire Dupin 1 : Un été à Pont-Aven, bro-Alamagn (2012)\nAbaoe un toullad bloavezhioù em eus bet tro da glevet meuleudi kanet d’ar c’homisar Dupin e meur a lec’h ha gant a bep seurt tud. Diegi em eus bet e-pad pell da gregiñ en e avañturioù avat, evit un abeg eeün : ne vourran ket ouzh ar romantoù-polis lec’hel.\nDaoust d’e anv kaout liv ar vro, tad ar c’homisar Dupin zo alaman, hag e anv gwir eo Jörg Bong. Evel kalzig alamaned en deus kemeret ar boaz da zont da vakañsiñ e Breizh abaoe meur a zek vloaz, lec’h m’en deus kavet mignoned hag ur vammvro diouzh e galon. Ar c’homisar Dupin zo un doare dezhañ da zoñvaat e anaoudegezh eus ar vro, he boazioù hag he annezidi.\nN’on ket bet displijet gant an enklask kentañ-mañ, daoust ma vije bet disteraet va flijadur gant bezañ gwelet un azasadenn-tele a-raok : n’em boa netra da zizoloiñ a-fed itrik. Skrivet eo mat, gant ur stil sirius, tost ouzh hini Jean-François Parot, daoust ma vije un nebeut traoù iskis a-fed treiñ (Implij Océanopolis gant ur ger-mell atav, da skouer, pe ober “langue celte” eus ar brezhoneg…). Dedennus eo an enklask, a liamm bed an arz ouzh hini ar polis.\nKoulskoude e choman sebezet gant ar fed e c’hellfe plijout seurt lennegezh da vretoned. Hec’h interest brasañ eo lakaat da zizoloiñ ar vro gant ur sell diabarzh, an hini hon eus holl, bretoned (ha dont a ra mat a-benn, hep lieskementiñ ar c’hlichedoù). Da lavaret eo e chom deomp an enklask-polis, pa vez goullonderet al levr eus e ekzotelezh, an hini a glasker er romantoù istorel pe er romantoù a dremen en estrenvro… Perak, neuze, dibab ar romant-polis-mañ kentoc’h eget unan all, o c’houzout n’en deus ket ar c’homisar Dupin ur bersonelezh kreñv ouzhpenn ? Romantoù Bannalec n’o deus netra ouzhpenn d’ar re all, panevefe Breizh.\nMa n’eo ket, eveldon, dre guriusted e-keñver an alamanted niverus a zibab Konk-Kerne da lec’h-vakañsiñ evit mont war roudoù Dupin, ne welan ket re…\nMarteze ez in un tamm pelloc’h gant ar rummad, evit nompaz ober va soñj war ur romant kentañ, ar re-se ne vezont ket atav ar re wellañ… (skrivet en doa Jörg Bong traoù all en alamaneg a-raok). Met n’on ket sur da gavout youl a-walc’h da vont betek ar fin. 7 romant zo bet embannet evit poent.\n1 Evezhiadenn\t| tags: été, Bannalec, Bong, Dupin, Jörg, Jean-Luc, Pont-Aven\t| posted in Alamaneg, Breizh, Galleg, Polis, Romantoù\nPellik / Ein Stückel weiter, Antony Heulin (2017)\nKavet em eus el levr-mañ ur sederidigezh nevez digant ar skrivagner-mañ. Peoc’h ha kempouez, a weler da skouer e Glav 3 pe e Mein ar rabin. Komz a ra Anthony Heulin eus karantez a-wezhioù, hep pouezañ re warni ; lakaomp e Mach dir keine Sorgen pe e Latar ha nivlenn, ma kaver un dislavar jedet etre an ton didrabas hag ar sujed, teñval a-walc’h.\nE lec’hioù all e kont ar skrivagner prantadoù enkrezus eus e vuhez : kleñved, oberatadenn (Linenn ruz), pep tra gant douster koulskoude, o c’hoari gant an ijin evel en Em c’hambrig. Intret eo lod eus an testennoù gant ur velkoni dispis.\nBarzhonegoù all a ginnig klichedoù tennet war ar prim : Arneñv, Divdaolenn, Pellik… Tra ma chom amsteriekoc’h din lod all, evel Darnoù an hollad pe Ar an uhel, a denn muioc’h d’ur bed-hunvre.\nBukañ a ra ar skrivagner ur sell tener war an dud tro-dro dezhañ, evel en Divdaolenn. Ur peizant e Pariz a zegas soñj eus barzhonegoù ‘zo gant Youenn Gwernig, pa ziskouez un den dilec’hiet en engroez.\nStil ‘zo, hag un ton dibar zo degaset gant implij ar gwenedeg hag an alamaneg tal-ouzh-tal, a ro un ton a-vaez-bro d’an hollad.\nAr bed hervez Anthony Heulin em eus bet kalz plijadur o soubañ ennañ. Teurel a ra gouloù an dastumad-mañ war ur barzh kuzh met donezonet-kaer, a sav e vouezh dibar ha kizidik en un doare asur e-touez hini barzhed vrezhonek an XXIvet kantved.\nOber un evezhiadenn\t| tags: Antony, Heulin, pellik, Stückel, weiter\t| posted in Alamaneg, Barzhonegoù, Brezhoneg\nApprentis vétos très spéciaux : 1 Alerte au yéti, 2 Gare au monstre du lac 3 Attention au(x) dragon(s) 4 Au secours de la licorne, Suzanne Selfors, bro-Alamagn (2013, 2014)\nAr pezh em eus kavet mat gant ar rummad-mañ eo ez eo hir a-walc’h, daoust ma vije evit bugale yaouank, lakaomp 7-10 vloaz. Gant se e lakae ac’hanon da soñjal e-barzh Enid Blyton, live “Secret Seven”.\nBen Silverstein zo mab nemetañ e dud, siwazh, kudennoù a zo etrezo ha divizet o deus kas anezhañ da dremen an hañv pell eus ar gêr, e ti e dad-kozh a anavez a-boan. Kontrol dezhañ, hennezh a vev gant nebeut arc’hant en ur gêriadenn vihan. Serret eo bet, un toullad bloavezhioù kent, al labouradeg boutonioù a laboure ar bras eus tud ar gêriadenn ennañ.\nMet annezidi nevez a zo er savadur, p’eo bet staliet nevez ‘zo ur “glinikenn evit buzhug” : un anv a guzh un aozadur a bled gant loened klañv ar bed faltazi. Dre zegouezh en em gav Ben gant unan eus al loened-se, a ya da gas gant e vignonez nevez Perle d’ar glinikenn. Siwazh, abalamour dezhañ e tec’h kuit ur yeti klañv eus ar glinikenn hag e krog da blantañ reuz er gêriadenn. Ret eo d’an daou vugel adtapout ane zhañ. Ur wezh kaset ar gefridi da benn e asant ar renerez kemer anezho da zeskarded er glinikenn, lec’h ma rint anaoudegezh gant boudoù a bep seurt.\nDa bep levr e avañtur hag e loen nevez. Fonnusoc’h-fonnusañ e teu ar zoo-faltazi da vezañ. Ret eo derc’hel kuzh obererezhioù gwir ar glinikenn ar bed gwirion ; hag enebourien a zo, ken e Boutonville, ken er bed faltazi. Merket mat eo temz-spered an tudennoù, pe vijent a-bouez pe get en istor.\nAr pep gwellañ en istorioù-mañ eo ijin ar skrivagnerez, techet da farsal. He doare dezhi he deus da adimplijout boudoù faltaziek mil anavezet. Ur wezh echu an istor e kaver un astenn e stumm ur c’haier obererezhioù, gant titouroù diwar-benn ar boudoù faltaziek ha resisadurioù diwar-benn ar pezh a zo gwir pe n’eo ket en istor kontet. Kinniget e vez taolioù-arnod, tresadennoù, a bep seurt traoù da vont pelloc’h ganti.\nSañset n’eo ket echu ar rummad, peogwir e reer anaoudegezh el levrenn ziwezhañ gant hini droug ar bed faltaziek, met laosket eo d’ober e reuz hag e c’heller divinout ne vo ket da viken.\nUr blijadur eo bet lenn ar pevar levr-mañ gant ar vugale. Skrivet int brav, gant ijin ha lusk, ha gwirheñvel eo an tudennoù. Lennegezh a galite evit ar re yaouank.\nOber un evezhiadenn\t| tags: Alerte, Apprentis, attention, dragons, gare, lac, licorne, monstre, secours, Selfors, spéciaux, Suzanne, très, vétos, yéti\t| posted in Alamaneg, Galleg, Moliac'h ha Faltazi harozek, Romantoù, Yaouankiz\nJo oder Ty 1 : Mehr als nur ein Zeuge, Keren David, Rouantelezh-Unanet (2010)\nKentañ romant ar rummad evit ar grennarded Jo oder Ty / When I was Joe. Plijet bras e oan bet gant al levrenn 2, kroget ganin dre zichañs a-raok hennezh.\nKomprenet e vez gwelloc’h an istor en ur gregiñ dre ar penn kentañ, evel-just. Al levr-mañ en deus an hevelep perzhioù mat eget an eil, met a zo gwelloc’h c’hoazh, peogwir ez eus ennañ ur c’hoari war identelezh ar c’hrennard. Test m’eo bet ouzh ur muntr, e vez lakaet gant ar polis en ur program gwareziñ an testoù. Ret eo dezhañ, ha d’e vamm, kuitaat e di, cheñch neuz, cheñch skolaj, cheñch anv ha betek e zeiz-ha-bloaz. Dindan e identelezh nevez eo ur bloavezh yaouankoc’h, hag ar fed en dije troc’het krenn gant e anaoudegezhioù kent a ra anezhañ un den nevez penn-da-benn : krog e oa da vont war fallaat, gant mignoned ne oant ket gwall reizh, hag un eil chañs a ro dezhañ, hep na vije ar pal, hag hep gouzout d’an dud a ra war e dro zoken. An afer identelezh-se a zo studiet gant kalz a ampartiz hag a gizidigezh gant ar skrivagnerez. An darvoud dic’hortoz en deus trejeboulet buhez Ty a vo, a-benn ar fin, e chañs er vuhez, ha gwelet e vo en eil levrenn penaos ar vuhez kuzh-se a zigoro dezhañ dorioù e amzer dremenet hag e wrizioù, a vije chomet dianav dezhañ a-hend-all.\nKalzig suspens ‘zo, muntrerien a zo war e lerc’h memestra ! met n’eo ket ar pep pouezusañ e-barzh ar romant, a zo kempouez-brav etre diavaez ha diabarzh, buhez familh ha darempredoù sokial, ober, sekredoù… Enouiñ a raen un tammig tro ar fin, peogwir e anavezen dija ar pezh a oa da zont, met ne gredan ket e rafe se d’unan a lennfe ar rummad en urzh.\nUr mor a brizioù en deus tapet ar romant-mañ, ober a ra kalz berzh er broioù ma vez ar saozneg ar yezh pennañ, hag e bro-Alamagn ivez. N’eo ket bet lakaet e galleg, din da c’houzout. Gant se, e vije kenkoulz e lenn e saozneg war-eeun, emichañs !\nOber un evezhiadenn\t| tags: als, David, Joe, Keren, mehr, nur, oder, Ty, was, When, Zeuge\t| posted in Alamaneg, Polis, Romantoù, Saozneg, Yaouankiz


Pajenn:Ar Prat Rimadellou brezonek, 1911.djvu/153 - Wikimammenn\nPajenn:Ar Prat Rimadellou brezonek, 1911.djvu/153\nprez bras warzu al leac’h a zeblante d’ezi e teue ar c’hlemm dioutan. Digouezout a ra war bordig eun toull bras ; he mab a zo aze, mes n’her gouel ket.\nAr bugel deuet da nec’hi o sellet oc’h e c’havrig a yea en em lakeat da glask bokedou. Gwelet en doa unan oc’h kostez an islonk hag en doa bet c’hoant d’hen tapout. Hogen, riskla reas, hag e ruilhas. N’ez eas ket d’ar goueled evelato, chom a reas a-dreuz war eur skour, a-hed dek pe zaouzek troatad dioc’h an douar.\nKousket oa, pe da vihana moredi a rea pa zigouezas e vamm, ar paotr paour ! war var da bep mare da ziruilh ac’hano.\nPetra raio ar vamm gez ? Petra c’hellfe-hi ober evit hen tenna ac’hano ? Netra, siouaz !… Mont da glask tud da roi dourn ? An tiez a zo re bell ; ha neuze, epad an amzer ze ar bugel a deuje marteze d’en em roi da gousket, ober gwall huvreou, hag eur skrijaden hepken, hi her gouie, a yoa peadra d’hen koll.\nKarantez eur vamm n’ema ket pell o kroui eun dra nevez bennak, dreist-oll pema he frouez e riskl da goll e vuez. Ar pez a yoa red a grenn, war he meno, oa miret outan d’en em roi da gousket, ha neuze, kerkent ha goulou-deiz antronoz, e raje eur galv d’ar falc’herien pa dremenjent evit mont d’o dervez.\nKoueza reas d’an daoulin e kichenik an islonk, hag o veza lavaret mat d’he mab kana ganti, setu hi o kregi da gana soniou ha gwerziou an noz-veilh He mouez, krenerez, ker spontet oa, a veule madelez an aotrou Doue ha skoazel galloudus Intron-Varia-’r-Folgoat ; hag ar bugel paour astennet atao war e skour bresk a-uz d’an toull dour a adkane war he lerc’h meuleudiou Jezuz ha Mari. Darbet e oe d’ezan meur a wech beza trec’het gant ar c’hoant kousket ; e vouez neuze a deue da veza izel, goloet, betek zoken ne glevet mui kouls lavaret ar c’homzou santel. Ar goueriadez neuze a bede, a aspede he mab en doare ma :\n— « Va bugel paour, va mab ker, arabat eo d’it kousket ! Kan, kan c’hoaz, kan hep paouez, ken na darzo an deiz ! »\nHag ar bugel a rea adarre eur c’hrogad kana.\nTremen a reas an noz, hag an deiz a c’houlaouas ; evel m’he devoa lavaret ar vamm outi he-unan, ar falc’herien o vont d’o dervez a deuas da denna ar bugel eus e stad reuzeudik, hag ar vamm a lakaas war dal he mab eur pok c’houekoc’h eget biskoaz !…\nAdtapet diwar « https://br.wikisource.org/w/index.php?title=Pajenn:Ar_Prat_Rimadellou_brezonek,_1911.djvu/153&oldid=161331 »\nKemmoù diwezhañ degaset d'ar bajenn-mañ d'an 3 Mae 2020, da 15:42.


Kaozeal:Tir (Fenikia) - Wikipedia\nSavet, pe boulc'het, eo bet ar pennad-mañ gant un implijer a zo merour ivez. Hag a skrive Herodot e-lec'h Herodotos, hag az peus kemmet hiriv : https://br.wikipedia.org/w/index.php?title=Tir_(Fenikia)&diff=prev&oldid=1759195. Bianchi-Bihan (kaozeal) 5 Eos 2017 da 16:11 (UTC)\n... Hag a skrive Tir, pa'z eo Τύρος Týros e gregach, ur vezh. Hag a vote a-du gant "y". N'eo ket fentus se?\nMont a ri da gemmañ Tir e Tyros e pep pennad ivez? Bianchi-Bihan (kaozeal)\nPa skrive Bianchi Bihan "Tyr" (skouerioù all zo) : https://br.wikipedia.org/w/index.php?title=Kiliks&type=revision&diff=156490&oldid=156481 --Maenruilh (kaozeal) 6 Eos 2017 da 18:14 (UTC)\nD'ar mor e ya ar pesked.--90.32.179.23 6 Eos 2017 da 18:28 (UTC)\nMa karez e c'hoarzhi: ma ra vat dit ne ray droug da zen. Da c'hortoz, en ur ober 10 vloaz labour er wikipedia, em eus desket meur a dra, ha traoùigoù db an dud ivez :\nn'eus nemet an hini ne ra netra ne ra fazi ebet; se zo kaoz e kav gwell tud zo klask laou e penn ar re all eget sevel pennad ebet, ha dereatoc'h tud, kalonekoc'h, eo ar re a gred ober un tamm labour gant fazioù, eget ar re a vez o klask tabut e pennoù tud all (dibabet ganto) en ur guzhat a-drek un IP.\nn'eus netra par d'ar wikipedia brezhonek evit tapout taolioù botoù gant houliganed ar vro : ur souezh penaos e c'hall tud zo kaout kasoni ouzh ar re a ra un tamm labour;\ntud zo a zo da vont da furchal e buhez prevez ar re all ha da embann pezh a gredont gouzout, da glask noazout ouzh an dud ha da deurel evezh da chom kuzh.\nPep doujañs zo dleet dezho holl. Bianchi-Bihan (kaozeal) 6 Eos 2017 da 18:47 (UTC)\nUr pennad zo dezho, neuze ne dalv ket ar boan lezel ar memes tra amañ. https://br.wikipedia.org/w/index.php?title=Tir_%28Fenikia%29&type=revision&diff=1760393&oldid=1760387 Bianchi-Bihan (kaozeal) 7 Eos 2017 da 07:15 (UTC)\nAdtapet diwar « https://br.wikipedia.org/w/index.php?title=Kaozeal:Tir_(Fenikia)&oldid=1760398 »\nKemmoù diwezhañ degaset d'ar bajenn-mañ d'an 7 Eos 2017, da 07:15.